ชาห์รุข ข่าน

**ชาห์รุข ข่าน** (; ; เกิด 2 พฤศจิกายน ค.ศ. 1965) หรือที่รู้จักในชื่อย่อ **SRK** เป็นนักแสดงและผู้อำนวยการสร้างภาพยนตร์ชาวอินเดียที่มีชื่อเสียงจากผลงานภาพยนตร์ภาษาฮินดี สื่อต่างขนานนามเขาว่า "บาดชาห์แห่งบอลลีวูด" และ "คิงข่าน" เขาแสดงในภาพยนตร์มากกว่า 100 เรื่องและได้รับรางวัลมากมาย รวมถึงรางวัลภาพยนตร์แห่งชาติและรางวัลฟิล์มแฟร์ 15 รางวัล เขาได้รับรางวัลปัทมะ ศรีจากรัฐบาลอินเดีย รวมถึงเครื่องราชอิสริยาภรณ์ ออร์เดอร์ ออฟ อาร์ตส์ แอนด์ เลตเตอร์ส์ และเลฌียงดอเนอร์จากรัฐบาลฝรั่งเศส ชาห์รุข ข่าน มีผู้ติดตามจำนวนมากในเอเชีย รวมถึงชาวอินเดียพลัดถิ่นทั่วโลก ในด้านรายได้ สื่อหลายสำนักต่างยกย่องเขาว่าเป็นหนึ่งในดาราภาพยนตร์ที่ประสบความสำเร็จมากที่สุดในโลก

ชาห์รุข ข่านเริ่มต้นอาชีพด้วยการแสดงในละครโทรทัศน์หลายเรื่องในช่วงปลายทศวรรษ 1980 และได้เริ่มแสดงเป็นครั้งแรกในภาพยนตร์เรื่อง *ดีวานา* (ค.ศ. 1992) ในตอนแรกเขาได้รับการยอมรับจากการเล่นบทตัวร้ายในภาพยนตร์เรื่อง *[[บาซีกัร]]* (ค.ศ. 1993) และ *ดัร* (ค.ศ. 1993) ต่อมาชาห์รุข ข่านสร้างชื่อเสียงให้กับตัวเองด้วยการแสดงในภาพยนตร์โรแมนติกที่ทำรายได้สูงสุดหลายเรื่อง รวมถึง *[[สวรรค์เบี่ยง เปลี่ยนทางรัก]]* (Dilwale Dulhania Le Jayenge - ค.ศ. 1995), *[[สามรัก สามเศร้า]]* (Dil To Pagal Hai - ค.ศ. 1997), *[[อัญชลี (ภาพยนตร์)|อัญชลี]]* (ค.ศ. 1998), *[[อานุภาพแห่งรัก]]* (ค.ศ. 2000), *[[ฟ้ามิอาจกั้นรัก]]* (ค.ศ. 2001), *[[โอ้รักสุดชีวิต]]* (ค.ศ. 2003), *วีร์-ซารา* (ค.ศ. 2004) และ *กะบี อัลวิดา นา กะห์นา* (Kabhi Alvida Naa Kehna - ฝากรักสุดฟากฟ้า ค.ศ. 2006) เขาได้รับเสียงชื่นชมจากนักวิจารณ์จากบทบาทชายผู้ติดสุราในภาพยนตร์โรแมนติกย้อนยุคเรื่อง *[[ทาสหัวใจเหนือแผ่นดิน]]* (ค.ศ. 2002), บทบาทนักวิทยาศาสตร์นาซาในภาพยนตร์แนวสังคมเรื่อง *[[รักข้าเพื่อแผ่นดิน]]* (Swades - ค.ศ. 2004), บทบาทโค้ชฮอกกี้ในภาพยนตร์กีฬาเรื่อง *[[สู้สุดชีวิต]]* (Chak De! India - ค.ศ. 2007) และบทบาทชายผู้มีอาการแอสเปอร์เจอร์ในภาพยนตร์ *[[มายเนมอิสข่าน]]* (ค.ศ. 2010) ความสำเร็จทางรายได้ของเขายังมาจากภาพยนตร์โรแมนติกเรื่อง *[[โอม ศานติ โอม]]* (ค.ศ. 2007) และ *รับเนบะนาดีโจดี* (Rab Ne Bana Di Jodi - แร็พนี้เพื่อเธอ ค.ศ. 2008) รวมถึงการขยายผลงานสู่ภาพยนตร์ตลกใน *[[เจนไน เอ็กซ์เพรส]]* (ค.ศ. 2013) และ *[[แฮปปี นิว เยียร์ (ภาพยนตร์)|แฮปปี นิว เยียร์]]* (ค.ศ. 2014) หลังจากห่างหายจากวงการไประยะหนึ่ง ชาห์รุข ข่านกลับมาสู่วงการอีกครั้งด้วยภาพยนตร์แอคชั่นระทึกขวัญเรื่อง *ปะฐาน* (Pathaan) และ *จะวาน* ในปี ค.ศ. 2023 ซึ่งทั้งสองเรื่องติดอันดับภาพยนตร์อินเดียที่ทำรายได้สูงสุด ส่วน *จะวาน* เขาได้รับรางวัลภาพยนตร์แห่งชาติสาขานักแสดงนำชายยอดเยี่ยม

ในปี ค.ศ. 2015 ชาห์รุข ข่านดำรงตำแหน่งประธานร่วมของบริษัทเรดชิลลี่ เอ็นเตอร์เทนเมนต์ และบริษัทในเครือซึ่งรับผลิตภาพยนตร์ และเป็นเจ้าของร่วมของทีมคริกเก็ต โกลกาตา ไนท์ ไรเดอร์ ในอินเดียนพรีเมียร์ลีก และทีมตรินบาโก ไนท์ ไรเดอร์ ในแคริบเบียนพรีเมียร์ลีก เขาเป็นพิธีกรรายการโทรทัศน์และนักแสดงละครเวทีบ่อยครั้ง ความพยายามด้านการกุศลของชาห์รุข ข่านครอบคลุมไปถึงการดูแลสุขภาพและการบรรเทาภัยพิบัติ เขาได้รับรางวัล Pyramide con Marni จากยูเนสโก ในปี ค.ศ. 2011 จากการสนับสนุนการศึกษาของเด็ก ๆ และรางวัล คริสตัล อวอร์ด จากสภาเศรษฐกิจโลก ในปี ค.ศ. 2018 จากการสนับสนุนสิทธิสตรีและเด็กในอินเดีย เขามักปรากฏตัวในรายชื่อบุคคลผู้ทรงอิทธิพลในวัฒนธรรมอินเดีย และในปี ค.ศ. 2008 นิวส์วีกได้ยกย่องให้เขาเป็นหนึ่งในห้าสิบบุคคลผู้ทรงอิทธิพลที่สุดในโลก ในปี ค.ศ. 2022 ข่านได้รับการโหวตให้เป็น 1 ใน 50 นักแสดงที่ยิ่งใหญ่ที่สุดตลอดกาลจากการสำรวจความคิดเห็นของผู้อ่านโดยนิตยสารเอ็มไพร์ และในปี ค.ศ. 2023 ไทม์ ได้ยกย่องให้เขาเป็นหนึ่งในบุคคลที่มีอิทธิพลมากที่สุดในโลก 

ในประเทศไทย ชาห์รุข ข่าน มักเป็นที่รู้จักในฉายา "เบิร์ดบอมเบย์" เนื่องจากมีการเปรียบเปรยว่าระดับความดังของเขาในประเทศอินเดียเทียบได้กับความดังของ ธงไชย แมคอินไตย์ ในประเทศไทย อย่างไรก็ตาม แม้ธงไชยจะมีผลงานละครและภาพยนตร์ที่สร้างชื่อหลายเรื่อง (โดยเฉพาะ *[[คู่กรรม]]* ในปี ค.ศ. 1990 ซึ่งเป็นละครที่มีเรตติ้งสูงที่สุดในประเทศไทย หรือ *[[วันนี้ที่รอคอย (ละครโทรทัศน์)|วันนี้ที่รอคอย]]* ในปี ค.ศ. 1993) และตัวชาห์รุข ข่าน เองก็มีผลงานเพลงอยู่เล็กน้อย แต่ธงไชยมักโดดเด่นในด้านผลงานเพลงมากกว่า ขณะที่ชาห์รุข ข่าน โดดเด่นในด้านผลงานภาพยนตร์มากกว่า

## ชีวิตช่วงต้นและครอบครัว
### บุพการี
มีร์ ตาจ โมฮัมมัด ข่าน บิดาของชาห์รุข ข่าน เป็นนักต่อสู้เพื่อเอกราชอินเดียจากเปศวาร์ ซึ่งรณรงค์ร่วมกับกลุ่มขุได ขิดมัตการ์ ซึ่งเป็นขบวนการต่อต้านโดยสันติที่นำโดยอับดุล กัฟฟาร์ ข่าน ที่มุ่งแสวงหาอินเดียที่เป็นหนึ่งเดียวและเป็นเอกราช  มีร์เป็นผู้ติดตามของอับดุล กัฟฟาร์ ข่าน และอยู่ในสังกัดคองเกรสแห่งชาติอินเดีย ทั้งยังเป็นลูกพี่ลูกน้องของพลตรี ชาห์ นาวาซ ข่านแห่งกองทัพแห่งชาติอินเดียอีกด้วย ชาห์รุข ข่าน ระบุว่า ปู่ของเขาคือ มีร์ จาน มุฮัมมัด ข่าน เป็นชาวปาทานจากอัฟกานิสถาน  อย่างไรก็ตาม ลูกพี่ลูกน้องฝ่ายพ่อของเขาในเปศวาร์ได้อธิบายในภายหลังว่าครอบครัวเขาพูดภาษาฮินด์โก ซึ่งเป็นภาษาถิ่นของภาษาปัญจาบที่ชาห์รุข ข่าน สามารถเข้าใจและพูดได้แม้จะไม่คล่องก็ตาม  และมีถิ่นฐานเดิมจากกัศมีร์ ซึ่งพวกเขาได้อพยพตั้งถิ่นฐานอยู่ในเปศวาร์เมื่อหลายศตวรรษก่อน ซึ่งขัดแย้งกับข้อกล่าวอ้างที่ว่าปู่ของเขาเป็นชาวปาทานจากอัฟกานิสถาน  โดยปัจจุบัน ญาติฝ่ายพ่อของชาห์รุข ข่านยังคงอาศัยอยู่ในย่านกิสสา ขวานี บาซาร์ ในเปศวาร์ 

ในปี ค.ศ. 1946 มีร์ย้ายมาอยู่เดลีเพื่อศึกษาด้านกฎหมายที่มหาวิทยาลัยเดลี  ด้วยสถานการณ์การแบ่งอินเดียในปี ค.ศ. 1947 เขาถูกบังคับให้อยู่เดลีต่อไปและไม่ได้กลับไปเปศวาร์อีกจนกระทั่งหลายปีหลังต่อมา มารดาของชาห์รุขคือ ข่าน ลาตีฟ ฟาติมา ซึ่งเป็นผู้พิพากษาและเป็นลูกสาวของวิศวกรอาวุโสของรัฐบาล พ่อแม่ของชาห์รุก ข่าน แต่งงานกันในปี ค.ศ. 1959

### ชีวิตช่วงต้น
ชาห์รุข ข่าน เกิดเมื่อวันที่ 2 พฤศจิกายน ค.ศ. 1965 ในครอบครัวมุสลิมในกรุงนิวเดลี เขาใช้ชีวิตช่วงห้าปีแรกอยู่ในมังคาลอร์ซึ่ง อิฟติขาร์ อะฮ์เมด คุณตาของเขาทำงานเป็นหัวหน้าวิศวกรอยู่ที่ท่าเรือ ชาห์รุข ข่าน ได้อธิบายตัวเขาไว้บนทวิตเตอร์ว่าเป็น "ครึ่งไฮเดอราบาดี (ทางแม่), ครึ่งปาทาน (ทางพ่อ), และกัศมีร์เล็กน้อย (ทางคุณย่า)"

ชาห์รุข ข่าน เติบโตอยู่ในย่านราเชนทรนครในกรุงนิวเดลี พ่อของเขาเป็นเจ้าของธุรกิจหลายแห่งรวมทั้งร้านอาหาร และครอบครัวเขาก็ใช้ชีวิตแบบชนชั้นกลางในอพาร์ตเมนต์เช่า ชาห์รุข ข่านเข้าเรียนที่โรงเรียนเซนต์โกลัมบาในเขตกลางเดลี ซึ่งเขามีผลการเรียนและการเล่นกีฬาที่ยอดเยี่ยม เช่น ฮ็อกกี้ และ ฟุตบอล  และทำให้ได้รับเกียรติยศสูงสุดจากโรงเรียนคือ Sword of Honour ในตอนแรก ชาห์รุข ข่าน ใฝ่ฝันที่จะเล่นกีฬาอาชีพ แต่เนื่องจากอาการบาดเจ็บที่ไหล่ในช่วงแรกเริ่ม เขาจึงไม่ได้เป็นนักกีฬาแต่นั้น ในช่วงเยาว์วัย เขากลับแสดงละครเวทีและได้รับคำชมเชยจากการเลียนแบบนักแสดงบอลลีวูด โดยนักแสดงที่เขาชื่นชอบ ได้แก่ ทีลีป กุมาร, อมิตาภ บัจจัน และมุมตัซ  หนึ่งในเพื่อนสมัยเด็กและคู่แสดงของเขาคือ อมฤตา สิงห์ ซึ่งภายหลังได้เป็นนักแสดงบอลลีวูดด้วยเช่นกัน ชาห์รุข ข่านเข้าเรียนที่ วิทยาลัยหันสราชในมหาวิทยาลัยเดลี (ค.ศ. 1985-1988) เพื่อศึกษาด้านเศรษฐศาสตร์ แต่เขาใช้เวลาส่วนใหญ่อยู่ที่เธียเตอร์แอคชั่นกรุ้ป (Theatre Action Group - TAG)  ซึ่งเขาได้ศึกษาการแสดงภายใต้การดูแลของแบร์รี จอห์น ผู้กำกับละครเวที  หลังจากสำเร็จการศึกษาจากวิทยาลัยหันสราช เขาก็ผ่านการสอบเข้าสถาบันเทคโนโลยีแห่งอินเดีย (IIT) เนื่องจากแม่ของเขาต้องการให้เขาสอบเข้าวิศวกรรมศาสตร์  จากนั้น ชาห์รุข ข่านก็เข้าเรียนปริญญาโทด้านการสื่อสารมวลชนที่มหาวิทยาลัยจามิอา มิลเลีย อิสลามียะ แต่ภายหลังได้ลาออกเพื่อมุ่งทำงานในวงการบันเทิง  โดยในมหาวิทยาลัยนี้ เขายังได้พบกับกาบีร์ ข่าน ซึ่งเป็นรุ่นน้องของเขา และใช้สมุดบันทึกของชาห์รุข ข่าน ในการศึกษาด้วย เขายังเคยเข้าเรียนที่โรงเรียนการละครแห่งชาติในเดลีในช่วงเริ่มแรกในบอลลีวูดอีกด้วย

พ่อของเขาเสียชีวิตจากโรคมะเร็งในปี ค.ศ. 1981 และแม่ของเขาเสียชีวิตในปี ค.ศ. 1991 จากภาวะแทรกซ้อนของโรคเบาหวาน  หลังจากพ่อแม่ของเขาเสียชีวิต พี่สาวของเขา ชาห์นาซ ลาลรุข (เกิด ค.ศ. 1960)  ตกอยู่ในภาวะซึมเศร้า และชาห์รุข ข่านก็รับหน้าที่ดูแลเธอ ชาห์นาซยังคงอาศัยอยู่กับน้องชายและครอบครัวของเขาในคฤหาสน์ที่มุมไบ

## อาชีพการแสดง

### ค.ศ. 1988 – ค.ศ. 1992: ปรากฏตัวบนภาพยนตร์และโทรทัศน์เป็นครั้งแรก
ชาห์รุข ข่าน ได้แสดงบทบาทในฐานะนักแสดงเป็นครั้งในละครโทรทัศน์เรื่อง *ดิล ดริยา* (Dil Dariya) กำกับโดย เลข ฏันฑน ซึ่งเริ่มถ่ายทำในปี ค.ศ. 1988 แต่ด้วยการผลิตที่ล่าช้าทำให้ละครโทรทัศน์ *เฟาจี* (Fauji) ซึ่งกำกับโดย ราช กุมาร กปูร เป็นเรื่องแรกที่ชาห์รุข ข่าน ได้แสดงและออกอากาศ โดยเรื่องนี้ซึ่งถ่ายทำการฝึกฝนของนักเรียนนายร้อยทหารแบบสมจริง เขาได้รับบทเป็นอภิมันยุ ราย ตัวเอกของเรื่อง ส่งผลทำให้เขาได้ปรากฏตัวในซีรีส์โทรทัศน์เรื่อง *เซอร์คัส* (Circus) ซึ่งกำกับโดยอะซิซ มิร์ซา (ค.ศ. 1989 – ค.ศ. 1990) และมินิซีรีส์เรื่อง *อีเดียด* (Idiot) ของมณิ เกาล์ (ค.ศ. 1992)  ชาห์รุข ข่าน ยังได้รับบทนักแสดงประกอบในละครเรื่อง *อุมีด* (Umeed) (ค.ศ. 1989) and *วากเล กี ดุนิยา* (Wagle Ki Duniya) (ค.ศ. 1988 – ค.ศ. 1990)  รวมไปถึงภาพยนตร์โทรทัศน์ภาษาอังกฤษ *อินวิชแอนนี่กิฟอิทโดซวันส์* (In Which Annie Gives It Those Ones) (ค.ศ. 1989) การปรากฏตัวของเขาในละครโทรทัศน์เหล่านี้ ทำให้บรรดานักวิจารณ์เปรียบเทียบรูปลักษณ์และสไตล์การแสดงของเขากับนักแสดงภาพยนตร์อย่าง ทิลีป กุมาร แต่ในเวลานั้น ชาห์รุข ข่านไม่สนใจการแสดงภาพยนตร์ เพราะคิดว่าตัวเขาเองยังไม่เก่งพอ

ชาห์รุข ข่านตัดสินใจรับงานแสดงภาพยนตร์ในเดือนเมษายน ปี ค.ศ. 1991 โดยอ้างว่าเป็นวิธีที่จะช่วยให้เขาหลีกหนีจากความโศกเศร้าจากการเสียชีวิตของมารดาของเขา เขาย้ายจากเดลีไปมุมไบเพื่อแสดงในวงการบอลลีวูดอย่างเต็มตัว และได้รับการเซ็นสัญญาแสดงภาพยนตร์ถึงสี่เรื่องในเวลาไม่นานนัก โดยงานแรกที่เขาได้รับคือภาพยนตร์เรื่อง *ดิล อาชนา ไฮ* (Dil Aashna Hai) ซึ่งเป็นผลงานกำกับเรื่องแรกของเหมา มาลินี และเริ่มการถ่ายทำเป็นครั้งแรกในเดือนมิถุนายน ภาพยนตร์ครั้งแรของเขาที่ออกฉายคือเรื่อง *ดีวานา* (Deewana) ซึ่งออกฉายในเดือนมิถุนายน ค.ศ. 1992 ในภาพยนตร์เรื่องนี้ เขารับบทนำรองจาก ฤษี กปูร และคู่กับ ทิวยา ภารตี *ดีวานา* สามารถกวาดรายได้ในบ็อกซ์ออฟฟิศและปูทางในวงการบอลลีวูดให้กับชาห์รุข ข่าน ต่อมาเขาได้รับรางวัลฟิล์มแฟร์สาขานักแสดงเปิดตัวชายยอดเยี่ยมจากการแสดง นอกจากนี้ *จมัตการ* (Chamatkar), *ดิล อาชนา ไฮ* ซึ่งเป็นภาพยนตร์ที่ชาห์รุขฉายแสดงนำด้วยก็ถูกฉายในปีเดียวกัน รวมถึงภาพยนตร์แนวสุขนาฏกรรม *ราจู บัน กยา เจนเติลแมน* (Raju Ban Gaya Gentleman) ซึ่งเป็นภาพยนตร์เรื่องแรกในบรรดาหลายเรื่องที่แสดงนำร่วมกับ ชูฮี จาวลา บทบาทการแสดงภาพยนตร์เรื่องแรก ๆ ของเขา มักรับบทเป็นตัวละครที่แสดงออกถึงพลังและความกระตือรือร้น อารนัพ เร จาก *เดลี่นิวส์แอนด์อะนาลิซิส* กล่าวว่า ชาห์รุข ข่านนำเสนอการแสดงรูปแบบใหม่ โดยเขา "ลื่นไถลลงบันไดบนแผ่นน้ำแข็ง ตีลังกา หมุนตัว ปากสั่น ตาสั่น นำเสนอพลังทางกายภาพบนหน้าจอได้อย่างน่าทึ่ง... ทั้งดิบเถื่อน เข้มข้น บ้าคลั่งในบางช่วง และก็ดูเป็นเด็กหนุ่มผู้น่ารักในอีกช่วงหนึ่ง"

### ค.ศ. 1993 – ค.ศ. 1994: รับบทตัวร้าย
ในบรรดาผลงานภาพยนตร์ที่ออกฉายในปี ค.ศ. 1993 ชาห์รุข ข่านได้รับคำชื่นชมมากที่สุดจากการรับบทตัวร้ายในภาพยนตร์ที่ประสบความสำเร็จในบ็อกซ์ออฟฟิศสองเรื่อง ได้แก่ บทฆาตกรใน *[[บาซีกัร]]* (Baazigar) และบทคนรักผู้คลั่งไคล้ใน *ดัร* (Darr) เรื่องแรกซึ่งเขารับบทชายผู้ฆาตกรรมแฟนสาวของตนเอง สร้างความตกตะลึงให้กับผู้ชมชาวอินเดียซึ่งเป็นการฉีกกฎดั้งเดิมของบอลลีวูดในเวลานั้นอย่างมาก ในหนังสือ The Cambridge Companion to Modern Indian Culture ของโสนัล ขุลลร ได้ตั้งฉายาให้ตัวละครนี้ของชาห์รุข ข่าน ว่า "ตัวเอกร้ายที่สมบูรณ์แบบ" ผลงานการแสดงของเขาในภาพยนตร์เรื่อง *บาซีกัร* ซึ่งเป็นการร่วมงานครั้งแรก ๆ กับกาโจล ทำให้ชาห์รุข ข่าน ได้รับรางวัลฟิล์มแฟร์อวอร์ดสาขานักแสดงนำชายยอดเยี่ยมเป็นครั้งแรก ในปี ค.ศ. 2003 สารานุกรมภาพยนตร์ฮินดีระบุว่า ชาห์รุข ข่าน "ท้าทายภาพลักษณ์ของพระเอกแบบดั้งเดิมในภาพยนตร์ทั้งสองเรื่องนี้ และสร้างพระเอกในแบบฉบับของตัวเองขึ้นมา" ภาพยนตร์เรื่อง *ดัร* เป็นผลงานการร่วมงานครั้งแรก ๆ ของชาห์รุข ข่านกับผู้กำกับ ยัศ โจปรา และบริษัท ยัศ ราช ฟิล์มส์ ของเขา การพูดติดอ่างของชาห์รุข ข่านและการใช้ประโยค "ฉันรักเธอ ก-ก-ก-กิรัน" ได้รับความนิยมจากผู้ชมเป็นอย่างมาก มาลินี มันนัต จากหนังสือพิมพ์ *เดอะอินเดียนเอกซ์เพรส* กล่าวว่า เขา "คว้ารางวัลนักแสดงนำยอดเยี่ยมไปครองได้อีกครั้งจากบทบาทตัวร้าย" เขายังได้รับการเสนอชื่อเข้าชิงรางวัลฟิล์มแฟร์อวอร์ดสาขานักแสดงชายบทบาทเชิงลบยอดเยี่ยม หรือที่รู้จักกันในชื่อรางวัล รางวัลตัวร้ายยอดเยี่ยม แต่พ่ายแพ้ให้กับ ปเรศ ราวัล จากผลงานเรื่อง *เซอร์* (Sir) นอกจากนี้ ในปี ค.ศ. 1993 ชาห์รุข ข่านยังแสดงฉากเปลือยกับทีปา สาฮี ในภาพยนตร์เรื่อง *มายา เมมสาบ* (Maya Memsaab) แม้ว่าบางส่วนจะถูกเซ็นเซอร์โดยคณะกรรมการกลางรับรองภาพยนตร์ก็ตาม การถกเถียงที่เกิดขึ้นตามมาทำให้เขาหลีกเลี่ยงฉากลักษณะดังกล่าวในภายหลัง

ในปี ค.ศ. 1994 ชาห์รุข ข่าน รับบทเป็นนักดนตรีผู้ตกหลุมรักในภาพยนตร์ตลกดราม่าเรื่อง *กะบี หาน กะบี นา* หรือชื่อไทยว่า บ่วงรัก 3 หัวใจ (Kabhi Haan Kabhi Naa) ของผู้กำกับ กุนทัน ศาห์ โดยแสดงคู่กับ ทีปัก ตีโชรี และ สุจิตรา กฤษณมูรติ ซึ่งต่อมาเขากล่าวว่าเป็นบทบาทที่เขาชื่นชอบที่สุด การแสดงของเขาทำให้เขาได้รับรางวัลนักวิจารณ์ฟิล์มแฟร์อวอร์ดสาขาการแสดงยอดเยี่ยม และในบทวิจารณ์ย้อนหลังในปี ค.ศ. 2004 สุกันยา วรรมา จาก Rediff.com ได้กล่าวถึงการแสดงนี้ว่าเป็นการแสดงที่ดีที่สุดของชาห์รุข ข่าน โดยยกย่องเขาว่า "เป็นธรรมชาติ อ่อนไหว อ่อนเยาว์ ซุกซน และแสดงออกมาจากใจจริง" นอกจากนี้ ในปี ค.ศ. 1994 ชาห์รุข ข่านยังได้รับรางวัลฟิล์มแฟร์ สาขานักแสดงร้ายยอดเยี่ยม จากบทบาทคนรักผู้บ้าคลั่งในภาพยนตร์เรื่อง *อันจาม* (Anjaam) ซึ่งแสดงคู่กับมาธุรี ทีกษิต ในเวลานั้น การรับบทตัวร้ายถือเป็นเรื่องเสี่ยงต่ออาชีพนักแสดงนำชายในวงการภาพยนตร์ภาษาฮินดีกระแสหลัก อารนัพ เร กล่าวชื่นชมชาห์รุข ข่านในภายหลังว่า "กล้าเสี่ยงอย่างบ้าคลั่ง" และ "ก้าวข้ามขีดจำกัด" ด้วยการเลือกรับบทเป็นตัวร้าย ซึ่งทำให้เขาประสบความสำเร็จในอาชีพการงาน ผู้กำกับ มุกุล เอส. อานันท์ เรียกเขาว่า "โฉมหน้าใหม่ของวงการ" ในเวลานั้น

### ค.ศ. 1995 – ค.ศ. 1998: บทโรแมนติก
[thumb|left|ชาห์รุข ข่านและ [กาโจล ในปี ค.ศ. 2014 ขณะฉลองครบ 1,000 สัปดาห์การยังดำเนินการฉาย *[[สวรรค์เบี่ยง เปลี่ยนทางรัก]]* (Dilwale Dulhania Le Jayenge)|alt=ชาห์รุข ข่าน กอด กาโจล]]

ในปี ค.ศ. 1995 ชาห์รุข ข่านแสดงนำในภาพยนตร์เจ็ดเรื่อง เรื่องแรกคือภาพยนตร์ระทึกขวัญดราม่าเรื่อง *การัน อรชุน*  ของราเกศ โรศัน ซึ่งนำแสดงโดยซัลมาน ข่านและกาโจล และกลายเป็นภาพยนตร์ที่ทำรายได้สูงสุดเป็นอันดับสองของปีนั้นในอินเดีย  ภาพยนตร์ที่โดดเด่นที่สุดของเขาในปีนั้นคือภาพยนตร์เรื่อง *[[สวรรค์เบี่ยง เปลี่ยนทางรัก]]* (Dilwale Dulhania Le Jayenge) ซึ่งเป็นภาพยนตร์เรื่องแรกที่กำกับโดยอาทิตยะ โชปรา ซึ่งเป็นภาพยนตร์โรแมนติกที่เขาเล่นเป็นหนุ่มชาวอินเดียพลัดถิ่น (Non-resident Indian - NRI) ที่ตกหลุมรักตัวละครของกาโจลระหว่างการเดินทางไปทั่วยุโรป ในตอนแรกชาห์รุข ข่านลังเลที่จะรับบทเป็นคนรัก แต่ภาพยนตร์เรื่องนี้ได้รับการยกย่องว่าเป็นการสร้างชื่อเสียงให้เขาในฐานะ "พระเอกโรแมนติก" ภาพยนตร์เรื่องนี้ได้รับการยกย่องจากทั้งนักวิจารณ์และผู้ชม และกลายเป็นภาพยนตร์ที่ทำรายได้สูงสุดของปีทั้งในอินเดียและต่างประเทศ และได้รับการประกาศให้เป็น "ภาพยนตร์บล็อกบัสเตอร์ตลอดกาล" โดย *บล็อกซ์ออฟฟิศอินเดีย* โดยมีรายได้ตลอดชีพโดยประมาณ 2 พันล้านรูปี (เทียบเท่า 61.68 ล้านดอลลาร์สหรัฐ) ทั่วโลก เป็นภาพยนตร์ที่เข้าฉายยาวนานที่สุดในประวัติศาสตร์ภาพยนตร์อินเดีย โดยยังคงฉายอยู่ที่โรงภาพยนตร์ *มราฐีมนเทียร* (Marathi Mandir) ในมุมไบมานานกว่า 1,000 สัปดาห์ ณ ต้นปี ค.ศ. 2015 ภาพยนตร์เรื่องนี้ได้รับรางวัลฟิล์มแฟร์ถึงสิบรางวัล รวมถึงรางวัลนักแสดงนำชายยอดเยี่ยมครั้งที่สองของชาห์รุข ข่านด้วย ผู้กำกับและนักวิจารณ์ ราชา เสน กล่าวว่า "ชาห์รุข ข่านแสดงได้อย่างยอดเยี่ยม สร้างนิยามใหม่ของคนรักในยุค 1990 ได้อย่างน่าทึ่ง เขาดูเท่และไม่จริงจัง แต่ก็จริงใจพอที่จะดึงดูดผู้ชม การแสดงของเขานั้นยอดเยี่ยมมาก เหมือนกับนักแสดงที่ดีที่สุดในวงการ เล่นได้ดีจนดูเหมือนไม่ได้พยายามหรือแสดงเลย"

ในปี ค.ศ. 1996 ภาพยนตร์ทั้งสี่เรื่องของชาห์รุข ข่าน ล้มเหลวทั้งในด้านคำวิจารณ์และรายได้ แต่ในปีต่อมา บทบาทนำของเขาที่แสดงคู่กับอาทิตยะ ปันโจลี และชูฮี จาวลา ในภาพยนตร์โรแมนติกคอมเมดี้เรื่อง *เยสบอส* (Yes Boss - ชีวิตเพื่อนาย หัวใจเพื่อเธอ) ของอาซิซ มีร์ซา ทำให้เขาได้รับรางวัลมากมาย รวมถึงการเสนอชื่อเข้าชิงรางวัลฟิล์มแฟร์สาขานักแสดงชายยอดเยี่ยมด้วย ต่อมาในปี ค.ศ. 1997 เขาได้แสดงนำในภาพยนตร์แนวดราม่าสังคมเรื่อง *ปัร์เทส* (Pardes - แผ่นดินแม่) ของสุภาษ ฆาอี ซึ่งเป็นเรื่องราวเกี่ยวกับชาวอินเดียพลัดถิ่น  โดยเขารับบทเป็นอรชุน นักดนตรีที่เผชิญกับภาวะกลืนไม่เข้าคายไม่ออก *อินเดียทูเดย์* ยกให้เป็นหนึ่งในภาพยนตร์บอลลีวูดเรื่องแรก ๆ ที่ประสบความสำเร็จในสหรัฐอเมริกา ภาพยนตร์เรื่องสุดท้ายของชาห์รุข ข่าน ในปี ค.ศ. 1997 คือการร่วมงานครั้งที่สองกับยัศ โจปรา ในภาพยนตร์เพลงโรแมนติกยอดนิยมเรื่อง *[[สามรัก สามเศร้า]]* (Dil To Pagal Hai) เขาแสดงเป็นราหุล ผู้กำกับละครเวทีที่ติดอยู่ในรักสามเส้าระหว่างมาธุรี ทีกษิต และ กริศมา กปูร ภาพยนตร์และการแสดงของเขาได้รับการยกย่องจากนักวิจารณ์ ทำให้ชาห์รุข ข่าน ได้รับรางวัลนักแสดงนำชายยอดเยี่ยมจากฟิล์มแฟร์เป็นครั้งที่สาม

ในปี ค.ศ. 1998 ชาห์รุข ข่าน รับบทนำในภาพยนตร์สามเรื่องและแสดงรับเชิญหนึ่งเรื่อง ในภาพยนตร์เรื่องแรกของปี เขาเล่นเป็นตัวละครสองบทบาทคู่กับจูฮี จาวลา และ โสนาลี เพนเทร ในภาพยนตร์แอ็คชั่นคอมเมดี้เรื่อง *ดูพลีเคท* (Duplicate) ของมเหศ ภัฏฏ์ ซึ่งเป็นการร่วมงานครั้งแรก ๆ กับบริษัทผลิตภาพยนตร์ดาร์มาโปรดักชั่น (Dharma Productions) ของยัศ โชหัร ภาพยนตร์เรื่องนี้ไม่ได้รับการตอบรับที่ดีนัก แต่ *อินเดียทูเดย์* ยกย่องชาห์รุข ข่าน สำหรับการแสดงที่เปี่ยมพลังของเขา ในปีเดียวกันนั้น ชาห์รุข ข่าน ได้รับคำชมจากนักวิจารณ์สำหรับการแสดงในบทบาทผู้สื่อข่าวของ *ออลอินเดียเรดิโอ* (All India Radio) ที่หลงใหลในตัวผู้ก่อการร้ายลึกลับ (รับบทโดย มนีษา โกอิราลา) ใน *ดิล เส..* (Dil Se..) ซึ่งเป็นภาคที่สามของภาพยนตร์ไตรภาคแนวก่อการร้ายของมณิ รัตนัม ในภาพยนตร์เรื่องสุดท้ายของปี เขาแสดงเป็นนักศึกษาในภาพยนตร์โรแมนติกเรื่อง *[[อัญชลี (ภาพยนตร์)|อัญชลี]]* (Kuch Kuch Hota Hai) ของกรัณ โชหัร ซึ่งเขามีส่วนเกี่ยวข้องกับรักสามเส้ากับกาโจล และรานี มุคาจี อันชนา โมติหาร จันทรา นักเขียน ได้กล่าวถึงภาพยนตร์เรื่องนี้ว่าเป็นภาพยนตร์บล็อกบัสเตอร์แห่งทศวรรษ 1990 ซึ่งเป็น "การผสมผสานระหว่างความโรแมนติก ตลก และความบันเทิง" ชาห์รุข ข่าน ได้รับรางวัลนักแสดงนำชายยอดเยี่ยมในงานฟิล์มแฟร์เป็นปีที่สองติดต่อกัน แม้ว่าเขาและนักวิจารณ์หลายคนเชื่อว่าการแสดงของเขาถูกบดบังด้วยการแสดงของกาโจลก็ตาม

บทบาทต่าง ๆ ในช่วงนี้ของอาชีพการแสดงของเขา รวมถึงภาพยนตร์โรแมนติกคอมเมดี้และดราม่าครอบครัวที่ตามมา ทำให้ชาห์รุข ข่านได้รับการชื่นชมอย่างกว้างขวางจากผู้ชม โดยเฉพาะวัยรุ่น และตามที่อนุปมา โจปรา นักเขียน กล่าวไว้ บทบาทเหล่านี้ทำให้เขากลายเป็นสัญลักษณ์แห่งความโรแมนติกในอินเดีย เขาทำงานร่วมกับยัศ โจปรา, อาทิตยะ โจปรา และกรัณ โชหัร อย่างต่อเนื่อง ซึ่งเป็นผู้ที่ช่วยหล่อหลอมภาพลักษณ์และทำให้เขากลายเป็นซุเปอร์สตาร์ ชาห์รุข ข่านกลายเป็นพระเอกโรแมนติกโดยที่ไม่เคยจูบกับนักแสดงร่วมคนใดจริง ๆ เลย แม้ว่าเขาจะทำลายกฎนี้ในปี ค.ศ. 2012 หลังจากได้รับการขอร้องอย่างหนักจากยัศ โจปรา

### ค.ศ. 1999 – ค.ศ. 2003: จุดเปลี่ยน
thumb|left|185px|ชาห์รุข ข่าน ในปี ค.ศ. 2000

ผลงานเดียวของชาห์รุข ข่านในปี ค.ศ. 1999 คือ *บาดชาห์* (Baadshah) ซึ่งเขาแสดงนำคู่กับทวิงเกิล ขันนา แม้ว่าภาพยนตร์เรื่องนี้จะไม่ประสบความสำเร็จในบ็อกซ์ออฟฟิศ แต่ก็ทำให้เขาได้รับการเสนอชื่อเข้าชิงรางวัลฟิล์มแฟร์สาขานักแสดงนำชายยอดเยี่ยมในบทบาทตลก ชาห์รุข ข่านเริ่มเป็นผู้อำนวยการสร้างภาพยนตร์ในปี ค.ศ. 1999 โดยร่วมตั้งบริษัทกับ ชูฮี จาวลา และผู้กำกับ อะซิซ มีร์ซา ในบริษัทผลิตภาพยนตร์ชื่อ *ดรีมซ์ อันลิมิเตด* (Dreamz Unlimited) ภาพยนตร์เรื่องแรกของบริษัทคือ *ผิร บีห์ ดิล ไฮ ฮินดูสตานี* (Phir Bhi Dil Hai Hindustani - ฉายในปี ค.ศ. 2000) ที่นำแสดงโดยชาห์รุข ข่านและชูฮี ซึ่งล้มเหลวในด้านรายได้ ภาพยนตร์เรื่องนี้ออกฉายหนึ่งสัปดาห์หลังจาก *กาโฮ นา ปยาร์* (Kaho Naa... Pyaar Hai) ที่นำแสดงโดยฤติก โรศัน ซึ่งในขณะนั้นเป็นนักแสดงหน้าใหม่ และนักวิจารณ์เชื่อว่าฤติกบดบังรัศมีของชาห์รุข ข่าน สวปนา มิตเตอร์ จาก Rediff.com กล่าวถึงท่าทางที่คาดเดาได้ของชาห์รุข ข่านว่า "พูดตรง ๆ ถึงเวลาแล้วที่เขาควรจะพัฒนาการแสดงของตัวเองบ้าง" ชาห์รุข ข่านยังรับบทสมทบในภาพยนตร์เรื่อง *เฮ ราม* (Hey Ram) (ค.ศ. 2000) ของกมัล หะสัน ซึ่งสร้างพร้อมกันทั้งในภาษาทมิฬและภาษาฮินดี ด้วยเหตุนี้ เขาจึงได้แสดงภาพยนตร์เรื่องแรกในภาษาทมิฬด้วยการรับบทเป็นนักโบราณคดีชื่อ อัมจัด ข่าน โดยเขาแสดงโดยไม่รับค่าตอบแทนเพราะต้องการร่วมงานกับกมัล ที. กฤติกา เรฑฑี จากหนังสือพิมพ์ *เดอะฮินดู* เขียนถึงการแสดงของชาห์รุข ข่านว่า "ชาห์รุข ข่าน แสดงได้อย่างยอดเยี่ยมเช่นเคย"

ในปี ค.ศ. 2001 *ดรีมซ์ อันลิมิเตด* พยายามกลับมาอีกครั้งโดยให้ชาห์รุข ข่านรับบทนำในภาพยนตร์มหากาพย์อิงประวัติศาสตร์เรื่อง *[[อโศกมหาราช]]* (Asoka) ของสันโตษ สีวาน ซึ่งเป็นเรื่องราวที่แต่งขึ้นบางส่วนจากพระราชประวัติของพระเจ้าอโศกมหาราช ภาพยนตร์เรื่องนี้ฉายในเทศกาลภาพยนตร์นานาชาติเวนิสและเทศกาลภาพยนตร์นานาชาติโทรอนโตปี ค.ศ. 2001 และได้รับการตอบรับในเชิงบวก แต่ทำรายได้ไม่ดีในบ็อกซ์ออฟฟิศของอินเดีย เนื่องจากบริษัทผู้ผลิตประสบกับการขาดทุนอย่างต่อเนื่อง ชาห์รุข ข่านจึงจำต้องปิด srkworld.com บริษัทที่เขาก่อตั้งร่วมกับ *ดรีมซ์ อันลิมิเตด* ต่อมาในเดือนธันวาคม ค.ศ. 2001 ชาห์รุข ข่านได้รับบาดเจ็บที่กระดูกสันหลังขณะแสดงฉากแอ็กชั่นในบทรับเชิญพิเศษในภาพยนตร์เรื่อง *ศักติ:เดอะพาวเวอร์* (Shakti: The Power) ของกฤษณะ วัมสี เขาได้รับการวินิจฉัยว่าเป็นหมอนรองกระดูกสันหลังเคลื่อน และได้ลองรักษาด้วยวิธีทางเลือกหลายวิธี แต่ไม่มีวิธีใดที่สามารถแก้ไขอาการบาดเจ็บได้อย่างถาวร ซึ่งทำให้เขาเจ็บปวดอย่างรุนแรงขณะถ่ายทำภาพยนตร์หลายเรื่อง ในช่วงต้นปี ค.ศ. 2003 อาการของเขาแย่ลงจนต้องเข้ารับการผ่าตัดเชื่อมกระดูกสันหลังส่วนคอที่โรงพยาบาลเวลลิงตัน กรุงลอนดอน ชาห์รุข ข่านกลับมาถ่ายทำภาพยนตร์ได้อีกครั้งในเดือนมิถุนายน ค.ศ. 2003 แต่ลดปริมาณงานและจำนวนบทบาทภาพยนตร์ที่รับเล่นในแต่ละปีลง

[thumb|right|ร่วมกับ [ไอศวรรยา ราย ในงานเปิดตัว *[[ทาสหัวใจเหนือแผ่นดิน]]* รูปแบบวีดีโอฟิล์มสำหรับรับชมในครัวเรือน (ค.ศ. 2002)]]
ความสำเร็จในช่วงเวลานี้ ได้แก่ ภาพยนตร์เรื่อง *[[อานุภาพแห่งรัก]]* (ค.ศ. 2000) ของอาทิตยะ โจปรา และภาพยนตร์ดราม่าครอบครัวเรื่อง *[[ฟ้ามิอาจกั้นรัก]]* (Kabhi Khushi Kabhie Gham - ค.ศ. 2001) ของ กรัณ โชหัร ซึ่งชาห์รุข ข่านกล่าวว่าเป็นจุดเปลี่ยนในอาชีพของเขา ภาพยนตร์ทั้งสองเรื่องร่วมแสดงโดย อมิตาภ บัจจัน ในบทบาทของชายผู้บงการ และนำเสนอความขัดแย้งทางความคิดระหว่างชายสองคน การแสดงของชาห์รุข ข่านในภาพยนตร์ทั้งสองเรื่องได้รับการชื่นชมจากสาธารณชนอย่างกว้างขวาง และเขาได้รับรางวัลนักวิจารณ์ฟิล์มแฟร์สาขานักแสดงนำชายยอดเยี่ยมเป็นครั้งที่สองจากภาพยนตร์เรื่อง *อานุภาพแห่งรัก* ส่วนภาพยนตร์เรื่อง *ฟ้ามิอาจกั้นรัก* ได้เป็นภาพยนตร์อินเดียที่ทำรายได้สูงสุดตลอดกาลในตลาดต่างประเทศติดต่อกันถึงห้าปี

ในปี ค.ศ. 2002 ชาห์รุข ข่านรับบทเป็นตัวเอกในบทบาทของคนติดเหล้าและดื้อรั้น โดยแสดงประกบคู่กับไอศวรรยา ราย และมาธุรี ทีกษิต ในภาพยนตร์โรแมนติกย้อนยุคเรื่อง *[[ทาสหัวใจเหนือแผ่นดิน]]* (Devdas) ของสัญชัย ลีลา ภันสาลี ด้วยงบประมาณการสร้างกว่า 500 ล้านรูปี (10.29 ล้านดอลลาร์สหรัฐ) ทำให้เป็นภาพยนตร์บอลลีวูดที่งบสูงที่สุดเท่าที่เคยสร้างมาในขณะนั้น และประสบความสำเร็จอย่างมากในบ็อกซ์ออฟฟิศ ทำรายได้ทั่วโลกประมาณ 1.68 พันล้านรูปี (35 ล้านดอลลาร์สหรัฐ) ภาพยนตร์เรื่องนี้ได้รับรางวัลมากมาย รวมถึงรางวัลฟิล์มแฟร์ 10 รางวัล โดยชาห์รุข ข่านได้รับรางวัลนักแสดงนำชายยอดเยี่ยม และรางวัล BAFTA สาขาภาพยนตร์ยอดเยี่ยมที่ไม่ใช่ภาษาอังกฤษ ต่อมา ชาห๋รุข ข่านได้แสดงในภาพยนตร์เรื่อง *[[โอ้รักสุดชีวิต]]* (ค.ศ. 2003) ซึ่งเป็นภาพยนตร์แนวตลกดราม่าที่เขียนบทโดยกรัณ โชหัร และมีฉากหลังอยู่ในนิวยอร์กซิตี้ ภาพยนตร์เรื่องนี้กลายเป็นภาพยนตร์ที่ทำรายได้สูงสุดเป็นอันดับสองในประเทศ และเป็นภาพยนตร์บอลลีวูดที่ทำรายได้สูงสุดในตลาดต่างประเทศในปีนั้น โดยแสดงร่วมกับ ชยา บัจจัน, แซฟ อลี ข่าน และ ปรีติ ซิณฏา ชาห์รุข ข่านได้รับการยกย่องจากนักวิจารณ์สำหรับบทบาทของ อมัน มาธุร ชายผู้ป่วยด้วยโรคหัวใจร้ายแรง โดยนักวิจารณ์ต่างชื่นชมผลกระทบทางอารมณ์ที่เขาสร้างให้กับผู้ชม อย่างไรก็ตาม ความขัดแย้งเกิดขึ้นระหว่างชาห์รุข ข่านและหุ้นส่วนคนอื่น ๆ ของ *ดรีมซ์ อันลิมิเตด* เนื่องจากการที่ไม่สามารถเลือก ชูฮี จาวลา มาร่วมแสดงในภาพยนตร์เรื่อง *จัลเต จัลเต* (Chalte Chalte) ของอะซิซ มีร์ซา ในปี ค.ศ. 2003 แม้ว่าภาพยนตร์เรื่องนี้จะประสบความสำเร็จ แต่พวกเขาก็แยกทางกันหลังจากนั้น

### ค.ศ. 2004 – ค.ศ. 2009: กลับมา
ปี ค.ศ. 2004 เป็นปีที่ประสบความสำเร็จทั้งในด้านคำวิจารณ์และรายได้สำหรับชาห์รุข ข่าน เขาเปลี่ยนชื่อ *ดรีมซ์ อันลิมิเตด* เป็น *เรดชิลลี่ เอ็นเตอร์เทนเมนต์* (Red Chillies Entertainment) และเพิ่มเคารี ภรรยาของเขา เข้ามาเป็นผู้อำนวยการสร้างภาพยนตร์ ในผลงานการผลิตเรื่องแรกของบริษัท เขาได้แสดงนำในภาพยนตร์แนวมาซาล่าเรื่อง *ไมน์ ฮูน นา* (Main Hoon Na) ซึ่งเป็นภาพยนตร์กำกับเรื่องแรกของฟะราห์ ข่าน ภาพยนตร์เรื่องนี้บอกเล่าเรื่องราวสมมติเกี่ยวกับความสัมพันธ์ระหว่างอินเดียและปากีสถาน ซึ่งนักวิจารณ์บางคนมองว่าเป็นความพยายามที่จะหลีกเลี่ยงจากภาพลักษณ์รวมของปากีสถานในฐานะผู้ร้ายอยู่เสมอ จากนั้น ชาห์รุข ข่านรับบทเป็นนักบินกองทัพอากาศอินเดียที่ตกหลุมรักหญิงชาวปากีสถาน (ปรีติ ซิณฏา) ในภาพยนตร์โรแมนติกเรื่อง *วีร์-ซารา* (Veer-Zaara - อานุภาพรักเหนือแผ่นดิน) ของ ยัศ โจปรา ซึ่งฉายในเทศกาลภาพยนตร์นานาชาติเบอร์ลินครั้งที่ 55 และได้รับคำวิจารณ์ในเชิงบวก โดยเป็นภาพยนตร์ที่ทำรายได้สูงสุดของปี ค.ศ. 2004 ในอินเดีย โดยทำรายได้ทั่วโลกกว่า 940 ล้านรูปี (20.74 ล้านดอลลาร์สหรัฐ) และ *ไมน์ ฮูน นา* เป็นภาพยนตร์ที่ทำรายได้สูงสุดเป็นอันดับสองด้วย 680 ล้านรูปี (15.01 ล้านดอลลาร์สหรัฐ)

[thumb|upright=0.8|left|ร่วมกับ [ปริยังกา โจปรา ในงานฉายปฐมทัศน์ภาพยนตร์เรื่อง *[[ดอน นักฆ่าหน้าหยก]]* ในปี ค.ศ. 2006]]
ในผลงานสุดท้ายของเขาในปี ค.ศ. 2004 ชาห์รุข ข่านรับบทเป็นนักวิทยาศาสตร์ของนาซาที่เดินทางกลับสู่ประเทศอินเดียด้วยความรักบ้านเกิดเมืองนอน เพื่อฟื้นฟูรากเหง้าของตนในภาพยนตร์ดราม่าสังคมเรื่อง *[[รักข้าเพื่อแผ่นดิน]]* (Swades) ของผู้กำกับ อาศุโตษ โควาริกร ซึ่งเป็นภาพยนตร์อินเดียเรื่องแรกที่ถ่ายทำภายในศูนย์วิจัยนาซาที่ศูนย์อวกาศเคนเนดีในฟลอริดา ในเดือนธันวาคม ค.ศ. 2013 หนังสือพิมพ์ *เดอะไทม์ออฟอินเดีย* รายงานว่า ชาห์รุข ข่านพบว่า การถ่ายทำภาพยนตร์เรื่องนี้เป็นประสบการณ์ที่ท่วมท้นทางอารมณ์และเปลี่ยนแปลงชีวิตเขาอย่างมาก จนเขายังไม่ได้ดูภาพยนตร์เรื่องนี้เลย เดเรก เอลลี่ จาก *วาไรตี้* พบว่าการแสดงของชาห์รุข ข่าน "น่าสะพรึงกลัว" ในบทบาท "ชาวต่างชาติผู้พึงพอใจในตนเองและมุ่งมั่นที่จะนำค่านิยมตะวันตกมาสู่ชาวนาอินเดียที่ยากจน" แต่มีนักวิจารณ์ภาพยนตร์หลายคน รวมถึง ชิเตศ ปิลไล เชื่อว่านี่คือการแสดงที่ดีที่สุดของเขาจนถึงปัจจุบัน เขาได้รับการเสนอชื่อเข้าชิงรางวัลฟิล์มแฟร์สาขานักแสดงนำชายยอดเยี่ยมจากภาพยนตร์ทั้งสามเรื่องที่ออกฉายในปี ค.ศ. 2004 และในที่สุดก็ได้รับรางวัลจากภาพยนตร์เรื่อง *รักข้าเพื่อแผ่นดิน* ต่อมาฟิล์มแฟร์ยังได้รวมการแสดงของเขาไว้ใน "80 การแสดงที่โดดเด่นที่สุดของบอลลีวูด" ของปี ค.ศ. 2010 อีกด้วย

ในปี ค.ศ. 2005 ชาห์รุข ข่านได้แสดงนำในภาพยนตร์ดราม่าแฟนตาซีเรื่อง *[[ปาฏิหาริย์วิญญาณรักเหนือโลก]]* (Paheli) ของ อโมล ปาเลกร ซึ่งเป็นภาพยนตร์ที่อินเดียส่งเข้าประกวดรางวัลภาพยนตร์ภาษาต่างประเทศยอดเยี่ยมในงานประกาศผลรางวัลออสการ์ ครั้งที่ 79 ต่อมาเขาได้ร่วมงานกับ กรัณ โชหัร เป็นครั้งที่สามในภาพยนตร์ดราม่าโรแมนติกเพลงเรื่อง *กะบี อัลวิดา นา กะห์นา* (Kabhi Alvida Naa Kehna - ฝากรักสุดฟากฟ้า) (ค.ศ. 2006) ซึ่งเขารับบทเป็นชายที่แต่งงานแล้วแต่ไม่มีความสุขในชีวิตคู่และมีสัมพันธ์ลับกับหญิงที่แต่งงานแล้ว ภาพยนตร์เรื่องนี้ ซึ่งมีนักแสดงนำมากมาย อาทิ อมิตาภ บัจจัน, อภิเษก บัจจัน, รานี มุคาจี, ปรีติ ซิณฏา และ กิรัณ เขร และกลายเป็นภาพยนตร์ที่ทำรายได้สูงสุดของอินเดียในตลาดต่างประเทศ โดยทำรายได้มากกว่า 1.13 พันล้านรูปี (25.62 ล้านดอลลาร์สหรัฐ) ทั่วโลก บทบาทของเขาในภาพยนตร์เรื่อง *กะบี อัลวิดา นา กะห์นา* และภาพยนตร์แอ็คชั่นเรื่อง *[[ดอน นักฆ่าหน้าหยก]]* (Don) ซึ่งเป็นการรีเมคจากภาพยนตร์ชื่อเดียวกันในปี ค.ศ. 1978 ทำให้ชาห์รุข ข่านได้รับการเสนอชื่อเข้าชิงรางวัลนักแสดงนำชายยอดเยี่ยมจากงานฟิล์มแฟร์อวอร์ด แม้ว่าการแสดงของเขาในบทบาทตัวเอกในเรื่อง *ดอน* จะถูกนำไปเปรียบเทียบในแง่ลบกับการแสดงของอมิตาภ บัจจันในภาพยนตร์ต้นฉบับก็ตาม

ในปี ค.ศ. 2007 ชาห์รุข ข่านรับบทเป็นนักกีฬาฮอกกี้ผู้ตกต่ำซึ่งได้เป็นโค้ชทีมฮอกกี้หญิงทีมชาติอินเดียจนประสบความสำเร็จในฟุตบอลโลกในภาพยนตร์กึ่งนิยายเรื่อง *[[สู้สุดชีวิต]]* (Chak De! India) ของ ยัศ ราช ฟิล์มส์ ไบจันท์ ปะเทล ตั้งข้อสังเกตว่า ชาห์รุข ข่าน ซึ่งมีพื้นฐานด้านกีฬาจากการเล่นฮอกกี้ให้กับทีมมหาวิทยาลัยของเขา ได้แสดงภาพลักษณ์ของตัวเองในฐานะ "ชาวมุสลิมอินเดียที่มีความเป็นสากลและเสรีนิยม" ชาห์รุข ข่านประสบความสำเร็จทั้งในอินเดียและต่างประเทศ และได้รับรางวัลฟิล์มแฟร์สาขานักแสดงนำชายยอดเยี่ยมอีกครั้งจากบทบาทนี้ ซึ่ง ราชีพ มะสันท์ จาก *ซีเอ็นเอ็น-ไอบีเอ็น* (CNN-IBN) มองว่า "ปราศจากลักษณะเฉพาะตัวหรือเอกลักษณ์เฉพาะตัวใด ๆ ของเขา" โดยเฉพาะแสดงบทบาทในบทโค้ช กะบีร์ ข่าน "เหมือนมนุษย์ที่มีเลือดเนื้อจริง ๆ " ฟิล์มแฟร์ได้รวมการแสดงเรื่องนี้ของเขาไว้ใน "80 การแสดงที่โดดเด่นที่สุดของบอลลีวูด" ของปี ค.ศ. 2010 โดยในปีเดียวกันนั้น ชาห์รุข ข่านยังได้แสดงร่วมกับอรชุน รามปาล, ทีปิกา ปาทุโกณ และ เศรยัส ตัฬปเด ในภาพยนตร์ดราม่าเกี่ยวกับการกลับชาติมาเกิดเรื่อง *[[โอม ศานติ โอม]]* (Om Shanti Om) ของฟะราห์ ข่าน โดยรับบทเป็นนักแสดงสมทบในยุค 1970 ที่กลับชาติมาเกิดเป็นซุเปอร์สตาร์ในยุค 2000 ภาพยนตร์เรื่องนี้กลายเป็นภาพยนตร์อินเดียที่ทำรายได้สูงสุดประจำปี ค.ศ. 2007 ทั้งในประเทศและต่างประเทศ *โอม ศานติ โอม* ทำให้ชาห์รุข ข่านได้รับการเสนอชื่อเข้าชิงรางวัลนักแสดงนำชายยอดเยี่ยมจากฟิล์มแฟร์เป็นครั้งที่สองของปี ขาลิด โมฮัมเหม็ด จาก *ฮินดูสถาน ไทม์* เขียนว่า "ผลงานชิ้นนี้เป็นของชาห์รุข ข่าน ผู้ซึ่งรับมือกับทั้งฉากตลก ดราม่าเข้มข้น และฉากแอ็คชั่นด้วยสไตล์ที่เป็นเอกลักษณ์ของเขา—เป็นธรรมชาติและชาญฉลาดอย่างมีสัญชาตญาณ"

ชาห์รุข ข่าน ร่วมงานกับอาทิตยะ โจปราเป็นครั้งที่สามในภาพยนตร์แนวโรแมนติกคอมเมดี้เรื่อง *รับ  เน บะนา ดี โจดี* (Rab Ne Bana Di Jodi แร็พนี้เพื่อเธอ - ค.ศ. 2008) โดยแสดงคู่กับอนุษกา ศรรมา นักแสดงหน้าใหม่ เขาเล่นเป็นสุรินทร สาหนี ชายขี้อายที่มีความมั่นใจในตัวเองต่ำ ซึ่งความรักที่มีต่อภรรยาที่ถูกคลุมถุงชน (อนุษกา) ทำให้เขากลายร่างเป็นราช ตัวตนอีกด้านที่ร่าเริงและดุดัน ราเชล ซอลท์ซ จากเดอะนิวยอร์กไทมส์ เชื่อว่าการแสดงสองบทบาทของชาห์รุข ข่านนั้น "เหมาะสมอย่างยิ่ง" สำหรับเขา ทำให้เขาได้แสดงความสามารถอย่างเต็มที่ แม้ว่าดีป คอนแทรกเตอร์ จากเอพิล็อก จะคิดว่าชาห์รุข ข่านแสดงความแข็งแกร่งในบทบาทของสุรินทรได้ดีกว่า และแสดงความอ่อนแอในบทบาทของราชที่มักพูดคนเดียวมากกว่า ในเดือนธันวาคม ค.ศ. 2008 ชาห์รุข ข่านได้รับบาดเจ็บที่ไหล่ขณะถ่ายทำบทรับเชิญในภาพยนตร์เรื่อง *ดูลฮา มิล คยา* (Dulha Mil Gaya) ของมุดัสสัร อะซิซ เขาเข้ารับการทำกายภาพบำบัดอย่างหนักในเวลานั้น แต่ความเจ็บปวดทำให้เขาแทบขยับตัวไม่ได้ และเขาต้องเข้ารับการผ่าตัดส่องกล้องในเดือนกุมภาพันธ์ ค.ศ. 2009 เขาปรากฏตัวรับเชิญในภาพยนตร์เรื่อง *บิลลู* (Billu) ปี ค.ศ. 2009 โดยรับบทเป็นซุเปอร์สตาร์บอลลีวูด ซาฮีร์ ข่าน ซึ่งเป็นตัวละครที่ดัดแปลงมาจากตัวเขาเอง โดยเขาแสดงเพลงประกอบภาพยนตร์ร่วมกับนักแสดงหญิงอย่าง กรีนา กปูร, ปริยังกา โจปรา และ ทีปิกา ปาทุโกณ ต่อมา ในฐานะประธานบริษัทผลิตภาพยนตร์ *เรดชิลลี่* ชาห์รุข ข่านได้ตัดสินใจเปลี่ยนชื่อภาพยนตร์จาก *บิลลู บาร์เบอร์* เป็น *บิลลู* หลังจากที่ช่างตัดผมทั่วประเทศร้องเรียนว่าคำว่า "บาร์เบอร์" เป็นคำที่ไม่สุภาพ บริษัทเขาจึงได้ปิดบังคำที่ไม่เหมาะสมบนป้ายโฆษณาที่ติดตั้งไว้แล้วซึ่งมีชื่อเรื่องเดิมอยู่

### ค.ศ. 2010 – ค.ศ. 2014: ผันตัวมาเล่นภาพยนตร์แอ็กชั่นและตลก
[thumb|ร่วมกับผู้กำกับ กรัณ โชหัร และกาโจล ในงานอีเวนต์ภาพยนตร์ ''[มายเนมอิสข่าน* ในปี ค.ศ. 2010]]

หลังจากปฏิเสธบทบาทในภาพยนตร์เรื่อง *สลัมด็อก มิลเลียนแนร์ คำตอบสุดท้าย...อยู่ที่หัวใจ* (ค.ศ. 2008) ของ[[แดนนี บอยล์]] ซึ่งภายหลัง อนิล กปูร ได้รับบทแทน ชาห์รุข ข่านก็เริ่มถ่ายทำภาพยนตร์เรื่อง *มายเนมอิสข่าน* (My Name Is Khan - ค.ศ. 2010) ซึ่งเป็นการร่วมงานครั้งที่สี่กับ กรัณ โชหัร และครั้งที่หกกับกาโจล ภาพยนตร์เรื่องนี้สร้างจากเรื่องจริงและมีฉากหลังเป็นมุมมองที่มีต่อศาสนาอิสลามหลัง[[วินาศกรรม 11 กันยายน|เหตุการณ์ 11 กันยายน]] ชาห์รุข ข่าน รับบทเป็นริซวาน ข่าน ชาวมุสลิมที่มีอาการ[[กลุ่มอาการแอสเปอร์เจอร์|แอสเปอร์เกอร์]]ชนิดไม่รุนแรง ซึ่งออกเดินทางข้ามอเมริกาเพื่อพบกับประธานาธิบดีสหรัฐ บทบาทนี้ สตีเฟน ทีโอ นักวิชาการด้านภาพยนตร์มองว่าเป็น "สัญลักษณ์ของรสนิยมที่แสดงออกอย่างมั่นใจ" และเป็นอีกตัวอย่างหนึ่งที่ชาห์รุข ข่านเป็นตัวแทนของอัตลักษณ์ชาวอินเดียที่อาศัยอยู่ต่างประเทศในวงการบอลลีวูดระดับโลก เพื่อให้การถ่ายทอดภาพลักษณ์ของผู้ป่วยเป็นไปอย่างถูกต้องโดยไม่ดูหมิ่น ชาห์รุข ข่านใช้เวลาหลายเดือนในการค้นคว้าข้อมูลเกี่ยวกับบทบาทของเขาโดยการอ่านหนังสือ ดูวิดีโอ และพูดคุยกับผู้ที่ได้รับผลกระทบจากอาการนี้ เมื่อออกฉาย ภาพยนตร์เรื่อง *มายเนมอิสข่าน* กลายเป็นหนึ่งในภาพยนตร์บอลลีวูดที่ทำรายได้สูงสุดตลอดกาลนอกประเทศอินเดีย และทำให้ข่านได้รับรางวัลฟิล์มแฟร์สาขานักแสดงนำชายยอดเยี่ยมเป็นครั้งที่ 8 เทียบเท่าสถิติการได้รับรางวัลมากที่สุดในสาขานี้กับทิลีป กุมาร เจย์ เวสซิสเบิร์กจาก วาไรตี้ ตั้งข้อสังเกตว่า ชาห์รุข ข่านแสดงบทบาทของผู้ป่วยโรคแอสเพอร์เกอร์ได้อย่างยอดเยี่ยม ด้วย "การหลบสายตา การเดินที่กระฉับกระเฉง และการพูดซ้ำข้อความที่ท่องจำมาอย่างตะกุกตะกัก" โดยเชื่อว่าเป็นการแสดงที่ "โดดเด่นและได้รับการรับรองจากสมาคมออทิสติกอย่างแน่นอน"

ในปี ค.ศ. 2011 ชาห์รุข ข่านได้แสดงร่วมกับอรชุน รามปาล และกรีนา กปูร ในภาพยนตร์ซุเปอร์ฮีโร่เรื่อง *มหากาฬ คนทะลุเกม* (Ra.One) ของอนุภัพ สินหา ซึ่งเป็นผลงานแรกของเขาในแนวนี้เพื่อเอาใจลูก ๆ ภาพยนตร์เรื่องนี้เล่าเรื่องราวของนักออกแบบวิดีโอเกมในลอนดอนที่สร้างตัวละครวายร้ายขึ้นมา และตัวละครนั้นก็หลุดออกมาสู่โลกแห่งความเป็นจริง ภาพยนตร์เรื่องนี้ได้รับการขนานนามว่าเป็นภาพยนตร์ที่ใช้งบประมาณสูงที่สุดของบอลลีวูด โดยมีงบประมาณประมาณ 1.25 พันล้านรูปี (26.78 ล้านดอลลาร์สหรัฐ) แม้ว่าสื่อจะวิจารณ์ผลงานในบ็อกซ์ออฟฟิศในแง่ลบ แต่ *ราวัน* ก็ประสบความสำเร็จทางการเงินด้วยรายได้ 2.4 พันล้านรูปี (51.42 ล้านดอลลาร์สหรัฐ) ภาพยนตร์เรื่องนี้และการแสดงของชาห์รุข ข่านในสองบทบาทได้รับคำวิจารณ์ที่หลากหลาย ในขณะที่นักวิจารณ์ส่วนใหญ่ชื่นชมการแสดงของเขาในบทบาทซูเปอร์ฮีโร่หุ่นยนต์ *จีวัน* (G.One - ตรงกับ *ชีวัน*) แต่ก็วิจารณ์การแสดงของเขาในบทบาท เศขร นักออกแบบวิดีโอเกม ภาพยนตร์เรื่องที่สองของชาห์รุข ข่านในปี ค.ศ. 2011 คือ *ดอน นักฆ่าหน้าหยก 2* (Don 2) ซึ่งเป็นภาคต่อของ *ดอน นักฆ่าหน้าหยก* (Don - ค.ศ. 2006) เพื่อเตรียมตัวสำหรับบทบาทนี้ ชาห์รุข ข่านได้ออกกำลังกายอย่างหนัก เนื่องจากเขาแสดงฉากผาดโผนส่วนใหญ่ด้วยตัวเอง การแสดงของเขาได้รับคำวิจารณ์ในเชิงบวกจากนักวิจารณ์ นิขัต กาซมี จาก *เดอะไทมส์ออฟอินเดีย* กล่าวว่า "ชาห์รุขยังคงควบคุมสถานการณ์ได้อย่างดี และไม่เคยเสียหลัก ไม่ว่าจะในฉากดราม่าหรือฉากแอ็กชั่น" ภาพยนตร์เรื่องนี้ทำรายได้สูงสุดในต่างประเทศของบอลลีวูดในปีนั้น และได้ฉายในเทศกาลภาพยนตร์นานาเบอร์ลินครั้งที่ 62

[[ไฟล์:Shahrukh Khan CE.jpg|thumb|left|upright|ในงานอีเวนต์ภาพยนตร์ *เจนไน เอ็กซ์เพรส* ในปี ค.ศ. 2013]]

ผลงานเดียวของชาห์รุข ข่านในปี ค.ศ. 2012 ภาพยนตร์โรแมนติกเรื่อง *จับ ตัก ไฮ จาน* (Jab Tak Hai Jaan) โดยเป็นภาพยนตร์เรื่องสุดท้ายในชีวิตของยัศ โจปราก่อนที่เขาเสียชีวิตในปีเดียว ซึ่งชาห์รุข ข่านได้กลับมาเล่นภาพยนตร์แนวโรแมนติกอีกครั้ง โดยแสดงคู่กับแคทรินา ไกฟ์ และอนุษกา ศรรมา  ซีเอ็นเอ็น-ไอบีเอ็น มองว่าการแสดงโดยรวมของชาห์รุข ข่านในเรื่องนี้เป็นหนึ่งในการแสดงที่ดีที่สุดของเขา แต่เชื่อว่าฉากจูบครั้งแรกในจอภาพยนตร์ของชาห์รุข ข่าน กับ แคทรินา ไกฟ์ ซึ่งอายุน้อยกว่าเขาถึง 20 ปีนั้นดูไม่เป็นธรรมชาติ *จับ ตัก ไฮ จาน* ประสบความสำเร็จในระดับปานกลาง โดยทำรายได้ทั่วโลกกว่า 2.11 พันล้านรูปี (39.49 ล้านดอลลาร์สหรัฐ) ภาพยนตร์เรื่องนี้ได้ฉายในเทศกาลภาพยนตร์นานาชาติมาร์ราเกชปี ค.ศ. 2012 ที่ประเทศโมร็อกโก ร่วมกับ *ฟ้ามิอาจกั้นรัก*, *วีร์-ซารา* และ *ดอน 2* ในงานประกาศรางวัล *ซีซินอวอร์ด* (Zee Cine Awards) ที่จัดขึ้นในเวลาต่อมา ชาห์รุข ข่านได้ย่กย่องเกียรติคุณต่อ ยัศ โจปรา ผู้ล่วงลับ ร่วมกับแคทรินา อนุษกา และนักแสดงหญิงที่เคยร่วมงานกับ ยัศ โจปรา

ในปี ค.ศ. 2013 ชาห์รุข ข่านรับบทนำในภาพยนตร์แอ็คชั่นคอมเมดี้เรื่อง *เจนไน เอ็กซ์เพรส* (Chennai Express) ของโรหิต เศฏฏี ซึ่งอำนวยการผลิตโดยบริษัท *เรดชิลลี่ เอ็นเตอร์เทนเมนต์* ของเขาเอง และได้รับคำวิจารณ์ทั้งดีและไม่ดีปะปนกันไป รวมถึงถูกวิพากษ์วิจารณ์อย่างหนักในเรื่องการดูหมิ่นวัฒนธรรมอินเดียใต้ แม้ว่าภาพยนตร์เรื่องนี้จะมีฉากที่ยกย่องให้เกียรติต่อ[[รชินิกานต์]] ซุเปอร์สตาร์ภาพยนตร์ทมิฬก็ตาม ขาลิด โมฮัมเหม็ด วิจารณ์ว่า ชาห์รุข ข่านแสดงเกินจริงในภาพยนตร์เรื่องนี้ และวิจารณ์เขาว่า "นำเอาเทคนิคการแสดงเก่า ๆ มาใช้ซ้ำ" แม้จะมีการวิจารณ์เช่นนี้ แต่ภาพยนตร์เรื่องนี้ก็ทำลายสถิติรายได้บ็อกซ์ออฟฟิศของภาพยนตร์ภาษาฮินดีทั้งในอินเดียและต่างประเทศมากมาย แซงหน้า *3 อีเดียดส์* (3 Idiots) ขึ้นเป็นภาพยนตร์บอลลีวูดที่ทำรายได้สูงสุดตลอดกาลชั่วคราว ด้วยยอดขายตั๋วทั่วโลกเกือบ 4 พันล้านรูปี (68.26 ล้านดอลลาร์สหรัฐ) ใน[[วันสตรีสากล]] ปี ค.ศ. 2013 *เดอะไทมส์ออฟอินเดีย* รายงานว่า ชาห์รุข ข่าน ได้ขอให้มีการเปลี่ยนแปลงธรรมเนียม โดยให้ชื่อของนักแสดงหญิงที่ร่วมแสดงนำปรากฏอยู่เหนือชื่อของเขาในเครดิต โดยอ้างว่าผู้หญิงในชีวิตของเขา รวมถึงนักแสดงหญิงที่ร่วมแสดงด้วย เป็นเหตุผลที่ทำให้เขาประสบความสำเร็จ ในปี ค.ศ. 2014 ชาห์รุข ข่าน ได้ร่วมแสดงในภาพยนตร์แอ็กชั่นคอมเมดี้เรื่อง *แฮปปี นิว เยียร์* (Happy New Year) ของผู้กำกับ ฟะราห์ ข่าน ซึ่งร่วมแสดงกับ ทีปิกา ปาทุโกณ, อภิเษก บัจจัน และ [[โบมัน อีรานี]] นับเป็นการร่วมงานครั้งที่สามของเขากับผู้กำกับคนนี้ แม้ว่าบทบาทของชาห์รุข ข่านที่ดูไร้มิติจะถูกวิพากษ์วิจารณ์ แต่ภาพยนตร์เรื่องนี้ก็ประสบความสำเร็จอย่างมากในเชิงพาณิชย์ โดยทำรายได้ทั่วโลกไปถึง 3.8 พันล้านรูปี (64.85 ล้านดอลลาร์สหรัฐ)

=== ค.ศ. 2015 – ค.ศ. 2022: อุปสรรคและการพักงาน ===
[[ไฟล์:Shah Rukh Khan at Jab Harry Met Sejal new song launch 'Beech Beech Mein'.jpg|thumb|left|upright|ชาห์รุข ข่าน ในปี ค.ศ. 2017]]
หลังจากนั้น ชาห์รุข ข่าน ปรากฏตัวร่วมกับ กาโจล, วรุณ ธวัน และ กฤติ เสนอน ในภาพยนตร์แอ็คชั่นคอมเมดี้เรื่อง *ดิลวาเล* (Dilwale - ค.ศ. 2015) ของ โรหิต เศฏฏี ภาพยนตร์เรื่องนี้ได้รับคำวิจารณ์ทั้งเชิงบวกและเชิงลบแต่ด้านกำไรนั้นทำได้ดี โดยทำรายได้ไป 3.7 พันล้านรูปี (57.68 ล้านดอลลาร์สหรัฐ) นัมรตา โชศี จาก *เดอะฮินดู* แสดงความคิดเห็นว่า " โรหิต เศฏฏี ทำผิดพลาดอย่างร้ายแรงกับ *ดิลวาเล* แม้ว่าจะมีหลายสิ่งหลายอย่างที่ได้เปรียบ รวมถึงนักแสดงและผู้อำนวยการสร้างมากฝีมือ" และรู้สึกว่าความพยายามที่จะนำชาห์รุข ข่าน และ กาโจล กลับมาอีกครั้งนั้นล้มเหลว จากนั้นเขารับบทสองบทบาท คือ ซุเปอร์สตาร์และแฟนคลับที่หน้าตาเหมือนกัน ในภาพยนตร์แอ็คชั่นระทึกขวัญเรื่อง *แฟน* (Fan ค.ศ. 2016) โดย มนีษ ศรรมา ปีเตอร์ แบรดชอว์ จาก *เดอะการ์เดียน* พิจารณาว่าภาพยนตร์เรื่องนี้ "เหนื่อยหน่าย แปลกประหลาด แต่ก็ดูได้" และคิดว่าชาห์รุข ข่านแสดงได้ "น่าขนลุก" เหมาะสมกับบทบาทของแฟนคลับที่คลั่งไคล้ ภาพยนตร์เรื่องนี้ทำรายได้ไม่ดีนักในบ็อกซ์ออฟฟิศ และนักข่าวสายภาพยนตร์ต่างกล่าวว่าความล้มเหลวนี้เกิดจากการที่ภาพยนตร์เรื่องนี้ไม่เป็นไปตามสูตรสำเร็จของภาพยนตร์กระแสหลัก ต่อมาในปีเดียวกัน ชาห์รุข ข่านรับบทเป็นตัวประกอบในบทบาทของนักบำบัดที่ให้คำปรึกษาแก่ช่างภาพสาวผู้ใฝ่ฝัน ([[อาลิยา ภัฏฏ์]]) ในภาพยนตร์แนวก้าวผ่านวัยเรื่อง *เดียร์ ซินดะกี* (Dear Zindagi) ของผู้กำกับ เคารี ซินเท

ในภาพยนตร์แอ็คชั่นอาชญากรรมเรื่อง *ระเอส* (Raees - ค.ศ. 2017) ของผู้กำกับ ราหุล โฒลากิยา ชาห์รุข ข่าน รับบทเป็นตัวเอกร้าย – นักค้าเหล้าเถื่อนที่ผันตัวมาเป็นมาเฟียใน[[รัฐคุชราต]]ช่วงทศวรรษ 1980 ในบทวิจารณ์ที่ค่อนข้างหลากหลาย ประตีม ดี. คุปตา จาก *เดอะเลเลกราฟ* คิดว่าการแสดงของชาห์รุข ข่าน นั้น "ไม่สม่ำเสมอ เข้มข้นและทรงพลังในบางครั้ง แต่บ่อยครั้งที่หลุดจากบทบาทไปเป็นการแสดงแบบเดิม ๆ " ในเชิงพาณิชย์ ภาพยนตร์เรื่องนี้ประสบความสำเร็จในระดับปานกลาง ทำรายได้ทั่วโลกประมาณ 3.08 พันล้านรูปี (47.3 ล้านดอลลาร์สหรัฐ) ชาห์รุข ข่าน กลับมาแสดงภาพยนตร์แนวโรแมนติกอีกครั้งในบทบาทไกด์นำเที่ยวที่ตกหลุมรักนักท่องเที่ยว (อนุษกา ศรรมา) ในภาพยนตร์เรื่อง *จับ แฮร์รี เมฑ เสจัล* (Jab Harry Met Sejal - ค.ศ. 2017) ของอิมติยาซ อะลี ในบทวิจารณ์ของหนังสือพิมพ์ *มินต์* อุทัย ภาฑิยา วิจารณ์การจับคู่ของชาห์รุข ข่าน กับ อนุษกา ซึ่งอายุน้อยกว่าเขาถึง 22 ปี โดยเขียนว่าชาห์รุข ข่านเคยแสดง "ท่าทางแห่งความรักที่คล้ายกันนี้เมื่อหลายสิบปีก่อนกับนักแสดงในวัยเดียวกัน" เขาได้กลับมาร่วมงานกับอนุษกาและ แคทรินา ไกฟ์ อีกครั้งในภาพยนตร์ดราม่าโรแมนติกเรื่อง *ซีโร่* (Zero - ค.ศ 2018) ของอานันท์ แอล. ราย ซึ่งเขารับบทเป็นบะอุอา สิงห์ คนแคระที่เข้าไปพัวพันกับรักสามเส้า ภาพยนตร์เรื่องนี้ได้รับคำวิจารณ์ทั้งดีและไม่ดี โดยชาห์รุข ข่าน ได้รับคำชมในด้านการแสดง ราชา เสนจาก *ฮินดูสถาน ไทม์* ชื่นชม "การแสดงที่โดดเด่นและพลังอันมหาศาล" ของเขา และ อันนา เอ็ม. เอ็ม. เวฏฏิกาฑ จาก *เฟิร์สต์โพสต์* กล่าวว่าเขา "เหมาะสมอย่างยิ่ง" กับบทบาทนี้ เพราะทำให้ "บุคลิกที่กระฉับกระเฉงตามธรรมชาติ จังหวะตลก และเสน่ห์ของเขาได้แสดงออกมาอย่างเต็มที่" ทั้งภาพยนตร์เรื่อง *จับ แฮร์รี เมฑ เสจัล* และ *ซีโร่* ต่างล้มเหลวในด้านรายได้

จากรายงานของ *บ็อกซ์ออฟฟิศอินเดีย* ระบุว่า ชื่อเสียงของชาห์รุข ข่านได้รับผลกระทบจากความล้มเหลวของภาพยนตร์ทั้งสองเรื่อง หลังจากภาพยนตร์เรื่อง *ซีโร่* ออกฉาย ชาห์รุข ข่านได้พักงานแสดงเต็มเวลาเป็นเวลาสี่ปี ซึ่งส่วนหนึ่งเป็นผลมาจาก[[การระบาดทั่วของโควิด-19 ในประเทศอินเดีย]] เขาใช้เวลาดังกล่าวเพื่อพยายามกลับมาแสดงอีกครั้ง ในช่วงเวลานั้น เขาได้ปรากฏตัวรับเชิญในภาพยนตร์ปี ค.ศ. 2022 เรื่อง *พรหมศาสตรา: พาร์ท วัน - ศิวะ* (Brahmāstra: Part One – Shiva) และ *ร็อกเกตรี: เดอะ นัมพี เอฟเฟกต์* (Rocketry: The Nambi Effect) ซึ่งเรื่องหลังเป็นเรื่องราวชีวิตของ [[นัมพี นารายณัน]]

=== ค.ศ. 2023 – ปัจจุบัน: กลับมา ===
ในปี ค.ศ. 2023 ชาห์รุข ข่านกลับมาร่วมงานกับ *ยัศ ราช ฟิล์มส์* อีกครั้งในภาพยนตร์แอ็กชั่นระทึกขวัญเรื่อง * ปะฐาน* (Pathaan - ค.ศ. 2023) ซึ่งอยู่ในจักรวาลสายลับของ *ยัศ ราช ฟิล์มส์* โดยเขารับบทเป็นเจ้าหน้าที่ภาคสนามที่ถูกเนรเทศไปปฏิบัติภารกิจหยุดยั้งการก่อการร้ายในอินเดีย นักวิจารณ์ สุกันยา วรรมา กล่าวถึง "ความเข้มข้นที่ผ่านประสบการณ์มาอย่างโชกโชน เสน่ห์ที่ดุดัน และไหวพริบที่เป็นเอกลักษณ์" ของชาห์รุข ข่าน ในขณะที่ กาเวรี บามซะอี เรียกมันว่า "การเปลี่ยนแปลงครั้งสำคัญ" ของชาห์รุข ข่านที่อายุมากขึ้นให้กลับมาเป็นดาราแอ็กชั่นอีกครั้ง * ปะฐาน* ทำลายสถิติรายได้บ็อกซ์ออฟฟิศหลายรายการ ทำให้ชาห์รุข ข่านกลับมาโด่งดังอีกครั้ง เขายังรับบทในภาพยนตร์แอ็คชั่นอีกเรื่องในปีเดียวกันใน *จะวาน* (Jawan) ของอัฑลี โดยรับบทเป็นพ่อและลูกที่มีหน้าตาเหมือนกัน นันทินี รามนาถ จาก Scroll.in เขียนว่า "ภาพลักษณ์ของชาห์รุข ข่านบนจอภาพยนตร์ – กว้างขวาง เปี่ยมด้วยความรัก กล้าหาญในแบบเก่าโดยไม่แสดงออกถึงความก้าวร้าวแบบผู้ชาย ไม่เคารพกฎเกณฑ์แต่ก็จริงใจ – ช่วยขายแนวคิดที่อาจล้มเหลวหากเป็นนักแสดงคนอื่น" ภาพยนตร์เรื่อง *จะวาน* ทำลายสถิติที่ * ปะฐาน* เคยทำไว้ ภาพยนตร์ทั้งสองเรื่องทำรายได้มากกว่า 10 พันล้านรูปี (120 ล้านดอลลาร์สหรัฐ) ครองอันดับภาพยนตร์ฮินดีที่ทำรายได้สูงสุดอันดับสองและสามตามลำดับ ทำให้ชาห์รุข ข่านเป็นนักแสดงชาวอินเดียคนแรกที่มีภาพยนตร์สองเรื่องที่ทำรายได้มากกว่า 10 พันล้านรูปี จากการแสดงใน *จะวาน* เขาได้รับรางวัลภาพยนตร์แห่งชาติสาขานักแสดงนำชายยอดเยี่ยมเป็นครั้งแรก

ในผลงานสุดท้ายของปี ค.ศ. 2023 ชาห์รุข ข่านแสดงใน *ดันกี* (Dunki) ของ[[ราชกุมาร หิรานี]] ภาพยนตร์ดราม่าสังคมเกี่ยวกับเทคนิคการเข้าเมืองผิดกฎหมายที่เรียกว่า "เที่ยวบินลาโง่" (Donkey Flight) อุทัย ภาฑิยา เขียนว่า บทบาทของเขาในฐานะ "เพื่อนทหารผู้รักชาติและสนับสนุนสิทธิสตรีที่โรแมนติก" นั้น "เป็นการเปลี่ยนแปลงจากบทบาทของชาห์รุข ข่านในฐานะดาราแอ็คชั่น แต่ก็ไม่ได้ทำให้เขาหลุดพ้นจากภาพลักษณ์ของชาห์รุข ข่านในฐานะไอดอลบนจอภาพยนตร์ที่สมบูรณ์แบบ" ภาพยนตร์เรื่อง *ดันกี* ทำรายได้มากกว่า 4 พันล้านรูปี (47 ล้านดอลลาร์สหรัฐ) กลายเป็นภาพยนตร์ที่ประสบความสำเร็จติดต่อกันเป็นเรื่องที่สามของชาห์รุข ข่านในปีนี้ แม้ว่าจะไม่สามารถทำลายสถิติรายได้ของ * ปะฐาน* หรือ *จะวาน* ได้ก็ตาม

ชาห์รุข ข่าน จะแสดงร่วมกับลูกสาวของเขาในภาพยนตร์เรื่อง *คิง* (King) ของผู้กำกับสิทธารัถ อานันท์ ซึ่งจะเข้าฉายในปี ค.ศ. 2026


== งานอื่น ๆ ==
=== การอำนวยการสร้างภาพยนตร์และพิธีกรรายการโทรทัศน์ ===
[[ไฟล์:SRK at 61st filmfare.jpg|thumb|left|upright|ในงานประกาศผลรางวัลฟิล์มแฟร์ครั้งที่ 61 ในปี ค.ศ. 2016 ซึ่งเป็นพิธีกรงานร่วมกับ กปิล ศรรมา]]
ระหว่างปี ค.ศ. 1999 ถึง ค.ศ. 2003 ชาห์รุข ข่านร่วมผลิตภาพยนตร์สามเรื่องในฐานะสมาชิกผู้ก่อตั้งของบริษัทร่วมทุน *ดรีมซ์ อันลิมิเตด* หลังจากที่บริษัทร่วมทุนยุติลง เขาและเคารีได้ปรับโครงสร้างบริษัทใหม่ในชื่อ *เรดชิลลี่ เอ็นเตอร์เทนเมนต์* ซึ่งประกอบด้วยแผนกต่าง ๆ ที่เกี่ยวข้องกับการผลิตภาพยนตร์และโทรทัศน์ เทคนิคพิเศษด้านภาพ และการโฆษณา ณ ปี ค.ศ. 2015 บริษัทได้ผลิตหรือร่วมผลิตภาพยนตร์อย่างน้อยเก้าเรื่อง โดยปกติแล้ว  ชาห์รุข ข่าน หรือเคารี จะได้รับเครดิตในฐานะผู้อำนวยการสร้าง และเขาก็ปรากฏตัวในภาพยนตร์ส่วนใหญ่ ไม่ว่าจะเป็นบทนำหรือบทรับเชิญ ชาห์รุข ข่านมีส่วนร่วมในหลายด้านของการสร้างภาพยนตร์เรื่อง *มหากาฬ คนทะลุเกม* (Ra.One - ค.ศ. 2011) นอกจากการแสดงแล้ว เขายังเป็นผู้อำนวยการสร้างภาพยนตร์ ช่วยเขียนบทเกมคอนโซล พากย์เสียง ดูแลการพัฒนาทางเทคนิค และเขียนการ์ตูนดิจิทัลที่อิงจากตัวละครในภาพยนตร์ ชาห์รุข ข่านยัง[[นักร้องเบื้องหลัง|ร้องเพลง]]ประกอบภาพยนตร์เป็นครั้งคราว ในภาพยนตร์เรื่อง *โชศ* (ค.ศ. 2000) เขาได้ร้องเพลงยอดนิยม *อะปุน โบลา ตู เมรี ไลลา* เขายังร้องเพลงในภาพยนตร์เรื่อง *ดอน นักฆ่าหน้าหยก* (Don - ค.ศ. 2006) และ *จับ ตัก ไฮ จาน* (Jab Tak Hai Jaan - ค.ศ. 2012) ด้วย สำหรับภาพยนตร์เรื่อง *ออลเวย์ กะบี กะบี* (Always Kabhi Kabhi - ค.ศ. 2011) ซึ่งผลิตโดย *เรดชิลลี่* ชาห์รุข ข่านได้มีส่วนร่วมในการแต่งเนื้อร้อง

นอกเหนือจากการปรากฏตัวในละครโทรทัศน์ช่วงแรก ๆ แล้ว ชาห์รุข ข่านยังเป็นพิธีกรรายการประกาศรางวัลทางโทรทัศน์มากมาย รวมถึง ฟิล์มแฟร์, ซีไซน์ และสกรีนอวอร์ด ในปี ค.ศ. 2007 เขาได้เข้ามาแทนที่อมิตาภ บัจจัน ในฐานะพิธีกรรายการ *เกาน์ บะเนกา โกรฑปะติ* (Kaun Banega Crorepati) ซึ่งเป็นรายการเวอร์ชันอินเดียของ *ฮูวอนส์ทูบีอะมิลเลียนแนร์?* เป็นเวลาหนึ่งฤดูกาล และหนึ่งปีต่อมา ชาห์รุข ข่านเริ่มเป็นพิธีกรรายการ *กยา อาป ปานจวี ปาส เส เตซ ไฮน์?* (Kya Aap Paanchvi Pass Se Tez Hain?) ซึ่งเป็นรายการเวอร์ชันอินเดียของ *คุณฉลาดกว่าเด็กเกรด 5 จริงหรือ?* (Are You Smarter Than a 5th Grader? - เวอร์ชันไทยรู้จักในชื่อ *ถ้าคุณแน่? อย่าแพ้ เด็ก (ประถม)!*) ในปี ค.ศ. 2011 เขาได้กลับมาปรากฏตัวทางโทรทัศน์อีกครั้งในรายการ *โซร กา ฌัฏกา:โทเทิล วิปเอาท์* (Zor Ka Jhatka: Total Wipeout) ทางช่องอิเมจิน ทีวี ซึ่งเป็นรายการเวอร์ชันอินเดียของ *วิปเอาท์* (Wipeout) โดยฉากที่มีชาห์รุข ข่านร่วมรายการนั้นถ่ายทำที่ ยัศ ราช สตูดิโอ ในมุมไบ ตรงกันข้ามกับงานพิธีกรรายการโทรทัศน์ก่อนหน้านี้ของเขา รายการ *โซร กา ฌัฏกา:โทเทิล วิปเอาท์* กลับทำผลงานได้ไม่ดีนัก ออกอากาศเพียงแค่ฤดูกาลเดียวและกลายเป็นรายการที่มีเรตติ้งต่ำที่สุดที่ดำเนินรายการโดยดาราบอลลีวูด ในปี ค.ศ. 2017 ชาห์รุข ข่านเริ่มเป็นพิธีกรรายการ *เท็ด ทอล์ก อินเดีย นะยี โสจ* (TED Talks India Nayi Soch) ซึ่งเป็นรายการทอล์คโชว์ที่ผลิตโดย [[เท็ด (การประชุม)|บริษัท เท็ด คอนเฟอเรนซ์]] และออกอากาศทางช่องสตาร์พลัส


=== การแสดงบนเวที ===
ชาห์รุข ข่านเป็นนักแสดงที่ขึ้นแสดงบนเวทีบ่อยครั้งและได้เข้าร่วมทัวร์คอนเสิร์ตและทัวร์ระดับโลกหลายครั้ง ในปี ค.ศ. 1997 เขาได้แสดงในคอนเสิร์ต *โมเมนตส์ อิน ไทม์* (Moments in Time) ของ [[อาศา โภสเล]] ในมาเลเซีย และกลับมาแสดงอีกครั้งในปีถัดมากับ กริศมา กปูร ในคอนเสิร์ต *ชาห์รุข–กริศมา: ไลฟ์ อิน มาเลเซีย* (Shahrukh–Karisma: Live in Malaysia) ในปีเดียวกันนั้น เขาได้เข้าร่วมเวิลด์ทัวร์คอนเสิร์ต *เดอะ ออลซัม โฟร์ซัม* (The Awesome Foursome) ในสหราชอาณาจักร แคนาดา และสหรัฐอเมริกา ร่วมกับ ชูฮี จาวลา, [[อักษัย กุมาร]] และ กาโจล และกลับมาแสดงต่อในมาเลเซียในปีถัดมา ในปี ค.ศ. 2002 ชาห์รุข ข่านได้ร่วมแสดงกับ อมิตาภ บัจจัน, [[อามิร์ ข่าน]], ปรีติ ซิณฏา  และ [[ไอศวรรยา ราย]] ในรายการ *ฟอร์ม อินเดีย วิท เลิฟ* (From India With Love) ที่ [[โอลด์แทรฟฟอร์ด]] ใน [[แมนเชสเตอร์]] และ [[ไฮด์พาร์ก (ลอนดอน)|ไฮด์พาร์ก]] ใน[[ลอนดอน]] ซึ่งมีผู้เข้าร่วมชมมากกว่า 100,000 คน ชาห์รุข ข่านยังเคยแสดงร่วมกับ[[รานี มุคาจี]], อรชุน รามปาล และอีศา โกปิกร ในคอนเสิร์ตปี ค.ศ. 2010 ที่สนามโรงเรียนมัธยมเซนต์โจเซฟใน[[ธากา|กรุงธากา]] ประเทศบังกลาเทศ ปีต่อมา เขาได้ร่วมแสดงกับ[[ชาฮิด กปูร]] และ[[ปริยังกา โจปรา]]  ในคอนเสิร์ต *เฟรนด์ชิป คอนเสิร์ต* (Friendship Concert) เพื่อเฉลิมฉลองมิตรภาพ 150 ปีระหว่างอินเดียและแอฟริกาใต้ ที่[[เดอร์บัน|เมืองเดอร์บัน]] ประเทศแอฟริกาใต้

ชาห์รุข ข่านเริ่มต้นคบค้าสมาคมกับเพื่อนนักแสดงในซีรีส์คอนเสิร์ตทัวร์ "*เทมป์ตาชั่นส์*" (Temptations) โดยการร้องเพลง เต้นรำ และแสดงละครสั้นร่วมกับอรชุน รามปาล ปริยังกา โจปรา และดาราบอลลีวูดคนอื่น ๆ ใน *เทมป์ตาชั่นส์ 2004* (Temptations 2004) ซึ่งเป็นโชว์บนเวทีที่ออกทัวร์ 22 สถานที่ทั่วโลก การแสดงครั้งนั้นมีผู้ชมถึง 15,000 คนที่ เฟสติวัล ซิตี้ อารีนา ใน[[ดูไบ]] ในปี ค.ศ. 2008 ชาห์รุข ข่านได้จัดตั้ง *เทมป์ตาชั่นส์ รีโหลด* (Temptation Reloaded) ซึ่งเป็นซีรีส์คอนเสิร์ตที่ออกทัวร์หลายประเทศ รวมถึงประเทศเนเธอร์แลนด์ เขาแสดงร่วมกับ [[ฑีโน โมริยา]], รานี มุคาจี และ ทียา มิรซา ในคอนเสิร์ตทัวร์ *แอร์เทล-บินแดส* (Airtel-Bindass) ในปี ค.ศ. 2008  ต่อมาได้จัดทัวร์คอนเสิร์ตอีกครั้งกับ พิปาศา พสุ และศิลปินคนอื่น ๆ ในปี ค.ศ. 2012 ที่[[จาการ์ตา]] และในปี ค.ศ. 2013 ก็ได้จัดคอนเสิร์ตอีกหลายชุดที่โอ๊คแลนด์ เพิร์ธ และซิดนีย์ ในปี ค.ศ. 2014 ชาห์รุข ข่านได้แสดงใน *สแลม! เดอะทัวร์* (SLAM! The Tour) ในสหรัฐอเมริกา แคนาดา และลอนดอน และยังเป็นพิธีกรรายการประกวดความสามารถสด *ก็อต ทาเลนต์ เวิลด์ สเตจ ไลฟ์* (Got Talent World Stage Live) รอบปฐมทัศน์ในอินเดียอีกด้วย

=== เจ้าของโกลกาตา ไนท์ ไรเดอร์ ===
ในปี ค.ศ. 2008 ชาห์รุข ข่าน ร่วมกับ ชูฮี จาวลา และชัย เมหตา สามีของเธอ เข้าซื้อสิทธิ์ความเป็นเจ้าของแฟรนไชส์ตัวแทน[[โกลกาตา|เมืองโกลกาตา]]ในการแข่งขันคริกเก็ต *ทเวนตี้ 20* (Twenty20) ใน[[อินเดียนพรีเมียร์ลีก]] (Indian Premier League - IPL) ด้วยราคา 75.09 ล้านดอลลาร์สหรัฐ และตั้งชื่อทีมว่า โกลกาตา ไนท์ ไรเดอร์ (Kolkata Knight Riders - KKR) ข้อมูลในปี ค.ศ. 2009 ระบุว่า เคเคอาร์ เป็นหนึ่งในทีมที่ร่ำรวยที่สุดในไอพีแอล โดยมีมูลค่าแบรนด์ 42.1 ล้านดอลลาร์สหรัฐ ทีมทำผลงานได้ไม่ดีนักในสนามในช่วงสามปีแรก แต่ผลงานของพวกเขาก็ดีขึ้นเรื่อย ๆ และพวกเขาได้แชมป์ลีกเป็นครั้งแรกในปี ค.ศ. 2012 และทำซ้ำได้อีกครั้งในปี ค.ศ. 2014 ไนท์ ไรเดอร์ ครองสถิติการชนะติดต่อกันยาวนานที่สุดของทีมอินเดียใน *ทเวนตี้ 20* (14 ครั้ง) พวกเขาคว้าแชมป์ไอพีแอลสมัยที่สามในฤดูกาลปี ค.ศ. 2024

ชาห์รุข ข่านเคยแสดงร่วมกับสุนิธิ เจาหาน และศรียา สรัน ในพิธีเปิดฤดูกาลไอพีแอล ปี ค.ศ. 2011 โดยพวกเขาเต้นรำประกอบเพลงทมิฬ เขาปรากฏตัวอีกครั้งในปี ค.ศ. 2013 ร่วมกับแคทรินา ไกฟ์, ทีปิกา ปาทุโกณ และ[[พิตบูล (แร็ปเปอร์)|พิตบูล]] ในเดือนพฤษภาคม ค.ศ. 2012 สมาคมคริกเก็ตมุมไบ (MCA) สั่งห้ามเขาเข้าสนามวานเขเฑเป็นเวลา 5 ปี เนื่องจากมีปากเสียงกับเจ้าหน้าที่รักษาความปลอดภัยหลังการแข่งขันระหว่าง เคเคอาร์ กับมุมไบ อินเดียนส์ อย่างไรก็ตาม ชาห์รุข ข่าน กล่าวว่าเขาทำเช่นนั้นเพราะเด็ก ๆ รวมถึงลูกสาวของเขา ถูกเจ้าหน้าที่รักษาความปลอดภัย "ทำร้าย" และเจ้าหน้าที่เหล่านั้นมีพฤติกรรมที่รุนแรงและก้าวร้าวมาก เขายังถูกด่าทอด้วยถ้อยคำหยาบคายเหยียดเชื้อชาติ ต่อมาเจ้าหน้าที่เอ็มซีเอกล่าวหาเขาว่าเมาสุราในเรื่องเล่าฉบับหนึ่ง ทำร้ายร่างกายเจ้าหน้าที่ และในอีกเรื่องเล่าหนึ่ง เขาด่าทอแฟนบอลหญิงของมุมไบ อินเดียนส์อย่างไม่ปกติหลังการแข่งขัน ซึ่งชาห์รุข ข่านยืนยันว่าเขาทำไปเพราะโต้กลับการกระทำของพวกเขาและเพื่อเรียกกระแสข่าว ต่อมาเจ้าหน้าที่รักษาความปลอดภัยของสนามวานเขเฑได้ออกมาโต้แย้งคำกล่าวอ้างของเจ้าหน้าที่เอ็มซีเอ โดยกล่าวว่า ชาห์รุข ข่าน ไม่ได้ทำร้ายร่างกายเขา ชาห์รุข ข่าน ได้ขอโทษแฟน ๆ ในภายหลังหลังจากที่ทีมของเขาชนะการแข่งขันรอบชิงชนะเลิศ เอ็มซีเอได้ยกเลิกคำสั่งห้ามในปี ค.ศ. 2015 และในปี ค.ศ. 2016 ตำรวจมุมไบแจ้งว่าไม่มี "ความผิดที่สามารถดำเนินคดีได้" เกิดขึ้นกับชาห์รุขข่าน และพวกเขาได้ข้อสรุปว่า ชาห์รุข ข่าน ไม่ได้เมาสุราและไม่ได้ใช้คำพูดหยาบคายต่อหน้าผู้เยาว์ที่สนามวานเขเฑในปี ค.ศ. 2012

=== การปรากฏตัวในมิวสิกวีดีโอ ===
ในเดือนกุมภาพันธ์ ค.ศ. 2019 ชาห์รุข ข่าน ได้ปรากฏตัวเป็นพิเศษในมิวสิกวิดีโอเพลง BIBA ซึ่งมี [[มาร์ชแมลโล]] และ เชอรี เสติยา ร่วมร้อง และแต่งโดย Pritam วิดีโอที่ได้รับแรงบันดาลใจจากภาพยนตร์ที่น่าจดจำของข่านได้รับการตอบรับที่ดีจากแฟนๆ และการปรากฏตัวของข่านก็ได้รับเสียงชื่นชมเป็นอย่างดี

ในเดือนมิถุนายน ค.ศ. 2025 ชาห์รุข ข่าน ได้ปรากฏตัวในเพลง *แซฟไฟร์* (Sapphire) ของ [[เอ็ด ชีแรน]] ซึ่งมี อริชีต สิงห์ ร่วมร้องด้วย วิดีโอถ่ายทำในหลายพื้นที่ของอินเดีย และเพลงนี้ได้รับการยกย่องจากนักวิจารณ์และแฟน ๆ

== ในสื่อ ==
[[ไฟล์:Shahrukh Khan launches the Tag Heuer Carrera Monaco GP limited edition watch (3).jpg|thumb|right|upright|ในงานแถลงข่าว แทก ฮอยเออร์ ในปี ค.ศ. 2012]]
ชาห์รุข ข่าน ได้รับความสนใจจากสื่อในอินเดียเป็นอย่างมาก และมักถูกเรียกขานว่า "คิงข่าน", "บาดชาห์แห่งบอลลีวูด" หรือ "ราชาแห่งบอลลีวูด" อนุปมา โจปรา กล่าวถึงเขาว่าเป็น "คนดังที่ปรากฏตัวอยู่เสมอ" โดยมีภาพยนตร์สองหรือสามเรื่องต่อปี มีโฆษณาทางโทรทัศน์ โฆษณาในสิ่งพิมพ์ และป้ายโฆษณาขนาดใหญ่เรียงรายอยู่ตามท้องถนนในเมืองต่าง ๆ ของอินเดียอย่างต่อเนื่อง เขามีฐานแฟนคลับที่บางครั้งก็คลั่งไคล้ในตัวเขา โดยมีฐานแฟนคลับที่คาดว่ามีมากกว่าหนึ่งพันล้านคน *นิวส์วีก* ยกให้ข่านเป็นหนึ่งในห้าสิบคนที่ทรงอิทธิพลที่สุดในโลกในปี ค.ศ. 2008 และเรียกเขาว่า "ดาราภาพยนตร์ที่ยิ่งใหญ่ที่สุดในโลก" ในปี ค.ศ. 2011 เขาถูกอธิบายว่าเป็น "ดาราภาพยนตร์ที่ยิ่งใหญ่ที่สุดที่คุณไม่เคยได้ยินชื่อมาก่อน...บางทีอาจเป็นดาราภาพยนตร์ที่ยิ่งใหญ่ที่สุดในโลกเลยก็ว่าได้" โดยสตีเวน ไซต์ชิก จาก *ลอสแอนเจลิสไทมส์* และได้รับการขนานนามว่าเป็นดาราภาพยนตร์ที่ยิ่งใหญ่ที่สุดในโลกในสื่อต่างประเทศอื่น ๆ จากการสำรวจความนิยมพบว่ามีผู้คนทั่วโลก 3.2 พันล้านคนรู้จักข่าน มากกว่าคนที่รู้จัก[[ทอม ครูซ]]เสียอีก ในปี ค.ศ. 2022 จากผลสำรวจความคิดเห็นของผู้อ่านนิตยสาร *เอ็มไพร์* ข่านได้รับการจัดอันดับให้เป็นหนึ่งใน 50 นักแสดงที่ยิ่งใหญ่ที่สุดตลอดกาล นิตยสารระบุว่าความสำเร็จของเขามาจาก "เสน่ห์อันเหลือล้นและความเชี่ยวชาญอย่างแท้จริงในฝีมือการแสดงของเขา เขาสามารถแสดงได้ดีในแทบทุกประเภท ไม่มีอะไรที่เขาทำไม่ได้" ในปี ค.ศ. 2023 นิตยสาร *ไทม์* ยกให้เขาเป็นหนึ่งใน [[ไทม์ 100|100 บุคคลผู้ทรงอิทธิพลที่สุดในโลก]] และเขาก็ติดอันดับหนึ่งจากผลสำรวจความคิดเห็นของผู้อ่าน

ชาห์รุข ข่านเป็นหนึ่งในคนดังที่ร่ำรวยที่สุดในอินเดีย โดยติดอันดับหนึ่งใน "รายชื่อคนดัง 100 อันดับแรก" ของ *ฟอร์บส์* อินเดีย ในปี ค.ศ. 2012, ค.ศ. 2013 และ ค.ศ. 2015 ทรัพย์สินของเขาได้รับการประเมินไว้ที่ 1.4 พันล้านดอลลาร์สหรัฐ ชาห์รุข ข่านเป็นเจ้าของอสังหาริมทรัพย์หลายแห่งทั้งในและต่างประเทศ รวมถึงอพาร์ตเมนต์มูลค่า 20 ล้านปอนด์ในลอนดอน และวิลล่าบนเกาะ[[ปาล์มอัลญุมัยเราะฮ์]]ใน[[ดูไบ]] ระหว่างปี ค.ศ. 2023 - ค.ศ. 2024 ชาห์รุข ข่านได้รับการจัดอันดับให้เป็นผู้เสียภาษีสูงสุดในอินเดีย

ชาห์รุข ข่าน มักปรากฏชื่ออยู่ในรายชื่อบุคคลที่มีชื่อเสียง มีสไตล์ และทรงอิทธิพลที่สุดในอินเดียอยู่เสมอ เขาติดอันดับท็อปเท็นในรายชื่อ 50 ผู้ชายที่น่าปรารถนาที่สุดในอินเดียของหนังสือพิมพ์เดอะไทมส์ออฟอินเดียเป็นประจำ และในการสำรวจความคิดเห็นปี ค.ศ. 2007 โดยนิตยสาร *อีสเทิร์นอาย* เขาได้รับการยกให้เป็นผู้ชายที่เซ็กซี่ที่สุดในเอเชีย สื่อต่าง ๆ มักเรียกเขาว่า "แบรนด์ SRK" เนื่องจากเขาเป็นพรีเซนเตอร์ให้กับแบรนด์ต่าง ๆ มากมายและทำธุรกิจส่วนตัว เขาเป็นหนึ่งในพรีเซนเตอร์บอลลีวูดที่ได้รับค่าตอบแทนสูงที่สุดและเป็นหนึ่งในคนดังที่โดดเด่นที่สุดในโฆษณาทางโทรทัศน์ โดยมีส่วนแบ่งการตลาดโฆษณาทางโทรทัศน์สูงถึง 6 เปอร์เซ็นต์ ชาห์รุข ข่าน เป็นพรีเซนเตอร์ให้กับแบรนด์ต่าง ๆ เช่น [[เป๊ปซี่]], [[โนเกีย]], ฮุนได, ดิชทีวี, ดีเดคอร์, ลักซ์, และ แทก ฮอยเออร์ มีหนังสือเกี่ยวกับเขาตีพิมพ์ออกมา และความนิยมของเขาได้รับการบันทึกไว้ในภาพยนตร์สารคดีหลายเรื่อง รวมถึงสารคดีสองตอนเรื่อง *เดอะอินเนอร์และเอาเทอร์เวิลด์ออฟชาห์ รุข ข่าน* (The Inner and Outer World of Shah Rukh Khan - ค.ศ. 2005) และมินิซีรีส์สิบตอนของช่อง[[ดิสคัฟเวอรีทราเวลแอนด์ลีฟวิง]] เรื่อง *ลิฟวิ่ง วิท อะ ซุเปอรสตาร์-ชาห์ รุข ข่าน* (Living with a Superstar—Shah Rukh Khan ค.ศ. 2010) ในปี ค.ศ. 2007 ชาห์รุข ข่านกลายเป็นนักแสดงชาวอินเดียคนที่สามที่มีหุ่นขี้ผึ้งจัดแสดงอยู่ที่พิพิธภัณฑ์[[มาดามทุสโซ]]ในลอนดอน ต่อจากไอศวรรยา ราย และอมิตาภ บัจจัน นอกจากนี้ยังมีหุ่นขี้ผึ้งของเขาจัดแสดงอยู่ที่พิพิธภัณฑ์มาดามทุสโซในลอสแอนเจลิส ฮ่องกง นิวยอร์ก และวอชิงตันด้วย

ชาห์รุข ข่านเป็นทูตประชาสัมพันธ์ของโครงการรณรงค์ของรัฐบาลต่าง ๆ รวมถึงโครงการกำจัดโรคโปลิโอและองค์การควบคุมโรคเอดส์แห่งชาติ เขายังเป็นกรรมการบริหารของมูลนิธิ เมก-อะ-วิช ในอินเดีย และในปี ค.ศ. 2011 เขาได้รับการแต่งตั้งจากยูเอ็นโอพีเอสให้เป็นทูตระดับโลกคนแรกของสภาความร่วมมือด้านการจัดหาน้ำและสุขาภิบาล เขาได้บันทึกเสียงโฆษณาบริการสาธารณะหลายชุดเพื่อส่งเสริมสุขภาพที่ดีและโภชนาการที่เหมาะสม และร่วมกับกระทรวงสาธารณสุขของอินเดียและ[[กองทุนเพื่อเด็กแห่งสหประชาชาติ|ยูนิเซฟ]]ในโครงการรณรงค์ฉีดวัคซีนเด็กทั่วประเทศ ในปี ค.ศ. 2011 เขาได้รับรางวัล *พีรามิด คอน มาร์นี* (Pyramide con Marni) จาก[[ยูเนสโก|องค์การยูเนสโก]] สำหรับความมุ่งมั่นในการให้การศึกษาแก่เด็ก ๆ นับเป็นชาวอินเดียคนแรกที่ได้รับรางวัลนี้ ในปี ค.ศ. 2014 ชาห์รุข ข่าน ได้เป็นทูตของแคมเปญ "*เทิร์น แบล็ค ไครม์*" (Turn Back Crime) ของอินเตอร์โพล ในปี ค.ศ. 2015 ชาห์รุข ข่าน ได้รับปริญญาเกียรตินิยมจาก[[มหาวิทยาลัยเอดินบะระ]] ประเทศสกอตแลนด์ ในปี ค.ศ. 2018 ชาห์รุข ข่าน ได้รับเกียรติจาก[[สภาเศรษฐกิจโลก]]ด้วยรางวัล *คริสตัลอวอร์ด* ประจำปี สำหรับความเป็นผู้นำในการสนับสนุนสิทธิเด็กและสตรีในอินเดีย

ในเดือนตุลาคม ค.ศ. 2019 ชาห์รุข ข่านปรากฏตัวในวิดีโอที่นายกรัฐมนตรี [[นเรนทระ โมที]] เปิดตัวเพื่อรำลึกถึง[[มหาตมา คานธี]] ในวันครบรอบ 150 ปีชาตกาล การฉายตัวอย่างวิดีโอซึ่งจัดขึ้นเมื่อวันที่ 20 ตุลาคม ค.ศ. 2019 ณ สำนักนายกรัฐมนตรี ชาห์รุข ข่าน เข้าร่วมพร้อมกับ [[อามิร์ ข่าน]], กังคนา ระเนาต์, [[ราชกุมาร หิรานี]], แจ็กเกอลีน เฟอร์นันเดซ, โสนัม กปูร, เอกตา กปูร, วรุณ ศรรมา, [[แจ็กกี ชรอฟฟ์]], อิมติยาซ อะลี, โสนู นิคัม, กปิล ศรรมา และบุคคลสำคัญอื่น ๆ อีกมากมาย เสียงและท่าทางที่เป็นเอกลักษณ์ของชาห์รุข ข่านได้สร้างแรงบันดาลใจให้กับผู้เลียนแบบและนักพากย์หลายคน ในเวอร์ชันพากย์ภาษาฮินดีของซีรีส์การ์ตูนเรื่อง *อ็อกกี้กับแก๊งแมลงสาบ*  เสารพ จักรพรรตี ได้เลียนแบบเสียงของข่านสำหรับตัวละครอ็อกกี้

ในเดือนเมษายน ค.ศ. 2020 ชาห์รุข ข่านได้ประกาศโครงการริเริ่มหลายโครงการเพื่อช่วยเหลือรัฐบาลอินเดียและรัฐบาลของรัฐมหาราษฏระ เบงกอลตะวันตก และเดลี ในการบรรเทาผลกระทบจาก[[การระบาดทั่วของโควิด-19]] รวมถึงมาตรการบรรเทาทุกข์สำหรับผู้ด้อยโอกาสและแรงงานรายวันหลายพันคนที่ได้รับผลกระทบจากการ[[การปิดประเทศอินเดียเนื่องด้วยการระบาดทั่วของโควิด-19|ล็อกดาวน์]] เขาเสนอพื้นที่สำนักงานส่วนตัว 4 ชั้นของเขาให้แก่[[องค์การเทศบาลพฤหันมุมไบ]]เพื่อใช้เป็นศูนย์กักกันสำหรับผู้ป่วยติดเชื้อไวรัสโคโรนา

เมื่อวันที่ 5 พฤษภาคม ค.ศ. 2025 ชาห์รุข ข่านได้เข้าร่วมงาน[[เมตกาลา]] ใน[[แมนแฮตตัน]] กลายเป็นนักแสดงชายบอลลีวูดคนแรกที่เข้าร่วมงานดังกล่าว และเป็นการปรากฏตัวครั้งแรกของเขา ชุดที่เขาสวมใส่ได้รับการออกแบบโดยดีไซเนอร์แฟชั่น สัพยสาจี มุโขปยาย

ในประเทศไทย ชาห์รุข ข่าน มักเป็นที่รู้จักในฉายา "เบิร์ดบอมเบย์" เนื่องจากมีการเปรียบเปรยว่าระดับความดังของเขาในประเทศอินเดียเทียบได้กับความดังของ [[ธงไชย แมคอินไตย์]] ในประเทศไทย อย่างไรก็ตาม แม้ธงไชยจะมีผลงานละครและภาพยนตร์ที่สร้างชื่อหลายเรื่อง (โดยเฉพาะ *คู่กรรม* ในปี ค.ศ. 1990 ซึ่งเป็นละครที่มีเรตติ้งสูงที่สุดในประเทศไทย หรือ *วันนี้ที่รอคอย* ในปี ค.ศ. 1993) และตัวชาห์รุข ข่าน เองก็มีผลงานเพลงอยู่เล็กน้อย แต่ธงไชยมักโดดเด่นในด้านผลงานเพลงมากกว่า ขณะที่ชาห์รุข ข่าน โดดเด่นในด้านผลงานภาพยนตร์มากกว่า

== รางวัลและการยกย่อง ==

ชาห์รุข ข่าน เป็นหนึ่งในนักแสดงบอลลีวูดที่ได้รับรางวัลมากที่สุด เขาได้รับ[[รางวัลฟิล์มแฟร์]] 14 รางวัลจากการเสนอชื่อเข้าชิง 30 ครั้งและรางวัลพิเศษ รวมถึงการได้รับรางวัลนักแสดงนำชายยอดเยี่ยมถึง 8 ครั้ง ซึ่งเท่ากับทิลีป กุมาร ที่ครองสถิติสูงสุดในประเภทนี้ ชาห์รุข ข่าน ได้รับรางวัลฟิล์มแฟร์สาขานักแสดงนำชายยอดเยี่ยมจากผลงานการแสดงในภาพยนตร์เรื่อง *บาซีกัร* (Baazigar - ค.ศ. 1993), *สวรรค์เบี่ยง เปลี่ยนทางรัก* (Dilwale Dulhania Le Jayenge - ค.ศ. 1995), *สามรัก สามเศร้า* (Dil To Pagal Hai - ค.ศ. 1997), *อัญชลี* (Kuch Kuch Hota Hai - ค.ศ. 1998), *ทาสหัวใจเหนือแผ่นดิน* (Devdas - ค.ศ. 2002), *รักข้าเพื่อแผ่นดิน* (Swades - ค.ศ. 2004), *สู้สุดชีวิต* (Chak De! India - ค.ศ. 2007) และ *มายเนมอิสข่าน* (My Name Is Khan - ค.ศ. 2010) นอกจากนี้เขายังได้รับรางวัลภาพยนตร์แห่งชาติสาขานักแสดงนำชายยอดเยี่ยมในปี ค.ศ. 2025 จากผลงานการแสดงในภาพยนตร์เรื่อง *จะวาน* อีกด้วย

ชาห์รุข ข่านได้รับรางวัล[[ปัทมะ ศรี]]จาก[[รัฐบาลอินเดีย]]ในปี ค.ศ. 2005 [[การปกครองประเทศฝรั่งเศส|รัฐบาลฝรั่งเศส]]ได้มอบเครื่องราชอิสริยาภรณ์ศิลปะและวรรณกรรม (ค.ศ. 2007) และ[[เครื่องอิสริยาภรณ์เลฌียงดอเนอร์]]ชั้นเบญจมาภรณ์ของฝรั่งเศส (Chevalier de la Légion d'honneur) ให้แก่เขาในปี ค.ศ. 2014 ชาห์รุข ข่านได้รับปริญญาดุษฎีบัณฑิตกิตติมศักดิ์ 5 ใบ ใบแรกจากมหาวิทยาลัยเบดฟอร์ดเชียร์ในปี ค.ศ. 2009 ใบที่สองจาก[[มหาวิทยาลัยเอดินบะระ]]ในปี ค.ศ. 2015 ใบที่สามจากมหาวิทยาลัยอูรดูแห่งชาติเมาลานาอาซาดในปี ค.ศ. 2016 และใบล่าสุดจากมหาวิทยาลัยกฎหมายและมหาวิทยาลัยลาโทรบในปี ค.ศ. 2019

== ชีวิตส่วนตัว ==
[[ไฟล์:Shahrukh Khan and Gauri at 'The Outsider' launch party.jpg|thumb|right|upright|ชาห์รุข ข่าน และ ภรรยา เคารี ในปี ค.ศ. 2012]]
ชาห์รุข ข่านแต่งงานกับเคารี ฉิพพัร หญิงชาวปัญจาบฮินดู ในพิธีแต่งงานแบบฮินดูดั้งเดิมเมื่อวันที่ 25 ตุลาคม ค.ศ. 1991 หลังจากคบหาดูใจกันมาหกปี พวกเขามีลูกชายชื่อ[[อารยัน ข่าน|อารยัน]] (เกิดปี ค.ศ. 1997) และลูกสาวชื่อสุหานา (เกิดปี ค.ศ. 2000) ในปี ค.ศ. 2013 พวกเขามีลูกคนที่สามชื่ออับราม ซึ่งเกิดจากแม่อุ้มบุญ ลูกทั้งสองคนของเขาได้เข้าสู่วงการบันเทิงแล้ว ชาห์รุข ข่านกล่าวว่า อารยันเรียนการสร้างภาพยนตร์ที่ USC School of Cinematic Arts ใน[[รัฐแคลิฟอร์เนีย]] ร่วมเขียนบทและกำกับซีรีส์ของเน็ตฟลิกซ์เรื่อง *เดอะ บา***ดส์ ออฟ บอลลีวูด* (The Ba***ds of Bollywood) ในขณะที่สุหานา ซึ่งเป็นผู้ช่วยผู้กำกับในภาพยนตร์เรื่อง *ซีโร่* (Zero - ค.ศ. 2018) ของชาห์รุข ข่าน เรียนการแสดงที่ Tisch School of the Arts ของ NYU เธอเปิดตัวในซีรีส์ของเน็ตฟลิกซ์ เรื่อง *เดอะ อารชีร์* (The Archies) สุหานาเล่นภาพยนตร์ครั้งแรกในเดือนพฤศจิกายน ค.ศ. 2019 ในภาพยนตร์สั้นเรื่อง *เดอะเกรย์พาร์ทออฟบลู* (The Grey Part of Blue) ตามที่ชาห์รุข ข่านเคยกล่าว เขาเชื่อมั่นใน[[ศาสนาอิสลาม]]อย่างแรงกล้า แต่เขาก็ให้ความสำคัญกับศาสนาของภรรยาด้วย ลูก ๆ ของเขานับถือทั้งสองศาสนา ที่บ้านของเขามี[[อัลกุรอาน|คัมภีร์อัลกุรอาน]]ตั้งอยู่ข้าง ๆ เทวรูปของเทพเจ้าฮินดู

ถึงแม้ว่าชื่อเกิดคือ ชาห์รุข ข่าน แต่เขาชอบเขียนชื่อว่า ชาห์ รุข ข่าน และมักเรียกกันด้วยตัวย่อว่า *ชรข* (SRK)

นอกจากชีวิตครอบครัวแล้ว ชาห์รุข ข่าน ยังตกเป็นเป้าของการคาดเดาของสื่อเกี่ยวกับความสัมพันธ์ที่ถูกกล่าวหาว่ามีกับปริยังกา โจปรา ข่าวลือเรื่องความสัมพันธ์ระหว่างทั้งสองแพร่กระจายอย่างกว้างขวางในช่วงต้นทศวรรษ 2010 แม้ว่านักแสดงทั้งสองจะปฏิเสธหรือหลีกเลี่ยงการแสดงความคิดเห็นเกี่ยวกับเรื่องนี้ต่อสาธารณะก็ตาม ในปี ค.ศ. 2025 ผู้เชี่ยวชาญด้านการโฆษณา ประห์ลาท กักกร แนะนำว่า ปริยังกามองว่าความสัมพันธ์ที่ถูกกล่าวหาเป็นเรื่อง "จริงจังและส่วนตัว" พร้อมทั้งตั้งข้อสังเกตถึงการตัดสินใจของเธอที่จะไม่พูดถึงข่าวลือต่อสาธารณะ เพื่อนของชาห์รุข ข่าน รวมถึงผู้อำนวยการสร้างภาพยนตร์ วิเวก วาสวานี ได้ปฏิเสธรายงานดังกล่าว โดยอธิบายว่าเขาเป็น "ผู้ชายที่รักภรรยาเพียงคนเดียว" ที่ทุ่มเทให้กับภรรยาของเขา  ไม่เคยมีการยืนยันความสัมพันธ์โรแมนติกใด ๆ ระหว่างชาห์รุข และ ปริยังกา จากฝ่ายใดฝ่ายหนึ่งเลย

ณ เดือนตุลาคม 2025 ชาห์รุข ข่าน มีมูลค่าทรัพย์สินสุทธิ 1.4 พันล้านดอลลาร์สหรัฐ

== ผลงานการแสดง ==

}|| ||Nominated—Filmfare Award for Best Performance in a Negative Role ||<br/>
|-
! scope="row" align="left" |*Achanak*
|| 2541||Actor || Himself || ||Special appearance ||
|-
! scope="row" align="left" |*Dil Se..*
|| 2541||Actor || || || ||
|-
! scope="row" align="left" |*อัญชลี*
|| 2541||Actor, action director || || ||Filmfare Award for Best Actor ||<br>
|-
! scope="row" align="left" |*Baadshah*
|| 2542||Actor, playback singer || Raj / Baadshah||[[Abbas-Mustan]]||Nominated—[[Filmfare Award for Best Performance in a Comic Role]]||<br/>
|-
! scope="row" align="left" |*Phir Bhi Dil Hai Hindustani*
|| 2543||Actor, producer || || || ||
|-
! scope="row" align="left" |*Hey Ram*
|| 2543||Actor || || || ||
|-
! scope="row" align="left" |*Josh* (พันธุ์บ้าซ่าป่วนรัก)
|| 2543||Actor, playback singer ||  || || ||
|-
! scope="row" align="left" |*Har Dil Jo Pyar Karega*
|| 2543||Actor  || Rahul || ||Special appearance ||
|-
! scope="row" align="left" |*อานุภาพแห่งรัก*
|| 2543||Actor ||  || ||Filmfare Critics Award for Best Actor<br>Nominated—Filmfare Award for Best Actor ||<br/>
|-
! scope="row" align="left" |*Gaja Gamini*
|| 2543||Actor || Himself || ||Special appearance ||
|-
! scope="row" align="left" |*One 2 Ka 4* (ยอดคนหัวใจเพชร)
|| 2544||Actor ||  || || ||
|-
! scope="row" align="left" |*Aśoka* (อโศกมหาราช)
|| 2544||Actor, producer ||  / Pawan || ||Nominated—[[Filmfare Award for Best Film]]||<br>
|-
! scope="row" align="left" |*Kabhi Khushi Kabhie Gham...* (ฟ้ามิอาจกั้นรัก)
|| 2544||Actor ||  || ||Nominated—Filmfare Award for Best Actor ||<br>
|-
! scope="row" align="left" |*Hum Tumhare Hain Sanam*
|| 2545||Actor || Gopal || || ||
|-
! scope="row" align="left" |*ทาสหัวใจเหนือแผ่นดิน*
|| 2545||Actor ||  || ||Filmfare Award for Best Actor ||<br/>
|-
! scope="row" align="left" |**
|| 2545||Actor ||  || || ||
|-
! scope="row" align="left" |*Saathiya*
|| 2545||Actor ||  || ||Special appearance ||
|-
! scope="row" align="left" |*Chalte Chalte*
|| 2546||Actor, producer ||  || || ||
|-
! scope="row" align="left" |*โอ้รักสุดชีวิต*
|| 2546||Actor ||  || ||Nominated—Filmfare Award for Best Actor ||<br>
|-
! scope="row" align="left" |*Yeh Lamhe Judaai Ke* (เพลงรักลิขิตหัวใจ)
|| 2547||Actor || Dushant || || ||
|-
! scope="row" align="left" |*Main Hoon Na*
|| 2547||Actor, producer ||  || ||Nominated—Filmfare Award for Best Film<br>Nominated—Filmfare Award for Best Actor ||<br>
|-
! scope="row" align="left" |*Veer-Zaara* (อานุภาพรักเหนือแผ่นดิน)
|| 2547||Actor ||  || ||Nominated—Filmfare Award for Best Actor ||<br>
|-
! scope="row" align="left" |*รักข้าเพื่อแผ่นดิน*
|| 2547||Actor ||  || ||Filmfare Award for Best Actor ||<br>
|-
! scope="row" align="left" |*Kuch Meetha Ho Jaaye*
|| 2548||Actor || Himself || ||Cameo appearance ||
|-
! scope="row" align="left" |*Kaal*
|| 2548||Actor, producer || Unknown || ||Special appearance in song "Kaal Dhamaal" ||
|-
! scope="row" align="left" |*Silsiilay*
|| 2548||Actor || Sutradhar || ||Special appearance ||
|-
! scope="row" align="left" |*Paheli* (ปาฏิหาริย์วิญญาณรักเหนือโลก)
|| 2548||Actor, producer || Kishanlal / The Ghost || || ||
|-
! scope="row" align="left" |*Alag*
|| 2549||Actor || Unknown || ||Cameo appearance in song "Sabse Alag" ||
|-
! scope="row" align="left" |*Kabhi Alvida Naa Kehna* (ฝากรักสุดฟากฟ้า)
|| 2549||Actor, action director ||  || ||Nominated—Filmfare Award for Best Actor ||<br>
|-
! scope="row" align="left" |*ดอน นักฆ่าหน้าหยก*
|| 2549||Actor, playback singer || [[Don (character)|Don]] / Vijay || ||Nominated—Filmfare Award for Best Actor ||<br>
|-
! scope="row" align="left" |*I See You*
 || 2549||Actor || Unknown || ||Cameo appearance in song "Subah Subah" ||
|-
! scope="row" align="left" |*สู้สุดชีวิต*
|| 2550||Actor ||  || ||Filmfare Award for Best Actor ||<br/>
|-
! scope="row" align="left" |*Heyy Babyy*
|| 2550||Actor ||  || ||Special appearance ||
|-
! scope="row" align="left" |*โอม ศานติ โอม*
|| 2550||Actor, action director ||  / Om Prakash Makhija || ||Nominated—Filmfare Award for Best Actor ||<br/>
|-
! scope="row" align="left" |*Shaurya*
|| 2551||ผู้บรรยาย ||  || || ||
|-
! scope="row" align="left" |*Krazzy 4*
|| 2551||Actor || Unknown || ||Special appearance in song "Break Free" ||
|-
! scope="row" align="left" |*Bhoothnath* (เพื่อนรักต่างภพ)
|| 2551||Actor ||  || || || 
|-
! scope="row" align="left" |*Kismat Konnection*
|| 2551|| ผู้บรรยาย || || || ||
|-
! scope="row" align="left" |*Rab Ne Bana Di Jodi* (แร็พนี้เพื่อเธอ)
|| 2551||Actor || Raj / Surinder Sahni || ||Nominated—Filmfare Award for Best Actor ||<br>
|-
! scope="row" align="left" |*Luck by Chance*
 || 2552||Actor || Himself || || Special appearance || 
|-
! scope="row" align="left" |*Billu*
|| 2552||Actor || ||[[Priyadarshan]]|| || 
|-
! scope="row" align="left" |*Dulha Mil Gaya*
|| 2553||Actor || || || || 
|-
! scope="row" align="left" |*มายเนมอิสข่าน*
|| 2553||Actor || || ||Filmfare Award for Best Actor ||<br><br>
|-
! scope="row" align="left" |*Shahrukh Bola "Khoobsurat Hai Tu"*
|| 2553||Actor||ตัวเขาเอง || ||Cameo appearance ||
|-
! scope="row" align="left" |*Always Kabhi Kabhi*
|| 2554||Actor||Unknown|| ||Special appearance in song "Antenna" ||
|-
! scope="row" align="left" |*Love Breakups Zindagi*
|| 2554||Actor||ตัวเขาเอง|| ||Cameo appearance ||
|-
! scope="row" align="left" |*มหากาฬ คนทะลุเกม*
|| 2554||Actor ||[[G.One (character)|G.One]] / Shekhar Subramanium|| || ||
|-
! scope="row" align="left" |*ดอน นักฆ่าหน้าหยก 2*
|| 2554||Actor, producer,<br/> playback singer ||[[Don (character)|Don]]|| ||Nominated—Filmfare Award for Best Film<br/>Nominated—Filmfare Award for Best Actor ||<br/> 
|-
! scope="row" align="left" |*Student of the Year*
|| 2555||Producer || || || ||
|-
! scope="row" align="left" |*Jab Tak Hai Jaan*
|| 2555||Actor, playback singer || || ||Nominated—Filmfare Award for Best Actor ||<br/>
|-
! scope="row" align="left" |*Bombay Talkies*
|| 2556||Actor ||Himself ||Various ||Special appearance in song "Apna Bombay Talkies" || 

|-
! scope="row" align="left" |*เจนไน เอ็กซ์เพรส*
|| 2556||Actor || || ||Nominated—Filmfare Award for Best Actor ||<br/>
|-
! scope="row" align="left" |*Bhoothnath Returns*
|| 2557||Actor || || ||Cameo appearance ||
|-
! scope="row" align="left" |*แฮปปี นิว เยียร์*
|| 2557||Actor || Chandramohan "Charlie" Sharma || || มีนักแสดงไทยร่วมด้วยคือ [[จักรกฤษณ์ กนกพจนานนท์]] รับบทเป็น หัวหน้าทีมเกาหลี ||
|-
! scope="row" align="left" |*Dilwale*
|| 2558||Actor, Producer || Raj Bakshi/ Kaali 
|| || || style="text-align:center;"|
|-
! scope="row" align="left" style="background:#FFFFCC;"|*Fan* 
|| 2559||Actor || Gaurav Chanana / Aryan Khanna || ||Post-production || style="text-align:center;"|
|-
! scope="row" align="left" style="background:#FFFFCC;"|*Raees'' 
|| 2559||Actor || Raees Alam || ||Filming || style="text-align:center;"|
|}

## ดูเพิ่ม
*ข่านแห่งบอลลีวูด

## หมายเหตุ

## อ้างอิง

## แหล่งข้อมูลอื่น
* 


หมวดหมู่:นักแสดงชายชาวอินเดีย
หมวดหมู่:นักแสดงภาพยนตร์ชาวอินเดีย
หมวดหมู่:นักร้องอินเดีย
หมวดหมู่:ชาวอินเดียเชื้อสายปาทาน
หมวดหมู่:ศิษย์เก่าจากมหาวิทยาลัยเดลี
หมวดหมู่:มุสลิมชาวอินเดีย
หมวดหมู่:บุคคลจากเดลี